Isteri maut, suami kritikal keracunan makan ikan buntal
Oleh KHAIRUL MOHD. ALI

28 Mac 2023, 7:12 pm
JOHOR BAHRU – Seorang wanita warga emas maut, manakala suaminya masih dirawat di unit rawatan rapi (ICU) di Hospital Enche’ Besar Hajjah Kalsom (HEBHK) Kluang selepas keracunan makanan akibat makan ikan buntal.
Pengerusi Jawatankuasa Kesihatan dan Perpaduan Johor, Ling Tian Soon berkata, wanita berusia 83, dan suaminya 84, membeli ikan itu melalui platform media sosial dan menerima barangan itu pada 25 Mac lalu.
“Mereka membersihkan dan memasak ikan buntal itu untuk makan tengah hari sekitar pukul 3 petang, namun mangsa wanita mula mengalami kesukaran bernafas dan menggigil. Kira-kira sejam kemudian, suaminya mula menunjukkan simptom yang sama.
“Anak lelaki mereka, yang tinggal di rumah berbeza membawa mereka ke unit kecemasan Hospital Enche’ Hajjah Kalsom untuk rawatan perubatan.
“Wanita itu kemudian disahkan meninggal dunia pada pukul 7 malam manakala suaminya masih menerima rawatan di ICU,” katanya dalam satu kenyataan, di sini hari ini.

Tambah Tian Soon, pihaknya dimaklumkan kejadian itu merupakan pertama kali pasangan berkenaan memakan ikan buntal.

“Siasatan dibuat mendapati, ikan yang dipesan mereka datang daripada seorang nelayan di Endau, Mersing dan diproses oleh pengedar di Batu Pahat.
“Penjual yang berasal dari Batu Pahat itu kemudian menjual ikan tersebut secara dalam talian di mana 15 kilogram ikan buntal dijual kepada empat pelanggan di Chamek, empat di Paloh dan seorang di Yong Peng pada hari sama.
“Selain pasangan itu, pelanggan lain masih belum memakan ikan tersebut tetapi Jabatan Kesihatan Negeri Johor telah mendapatkan sampel ikan daripada penjual untuk analisis,” jelasnya.
Mangsa maut dikenal pasti sebagai Lin Xiu Wan, 83, manakala suaminya, Huang Chuan Xin, 84.
Sehubungan itu, beliau menasihati orang ramai supaya berhati-hati dengan apa yang mereka makan, terutamanya apabila ia berkaitan dengan makanan yang diketahui mempunyai risiko kesihatan.
“Kerajaan negeri bersama Jabatan Kesihatan Negeri Johor akan terus memantau dan memastikan keselamatan makanan untuk penduduk negeri ini,” tambahnya.-KOSMO! ONLINE


Lelaki kematian isteri berisiko mati awal
Oleh KOSMO!

28 Mac 2023, 9:00 pm
COPENHAGEN –  Satu kajian di Denmark mendapati lelaki  yang kematian isteri  cenderung lemah semangat dan  berisiko menemui ajal dalam waktu yang singkat, lapor agensi berita United Press International semalam.
Kajian tersebut melibatkan hampir 925,000 warga emas di Denmark. Ia mendapati  suami berisiko mati lebih awal selepas isteri mereka meninggal dunia berbanding isteri yang kematian suami.
Menurutnya, apabila seorang lelaki berusia antara 65 tahun hingga 69 tahun kematian isteri, kemungkinan untuk dia meninggal dunia pada tahun berikutnya adalah 70 peratus berbanding cuma 27 peratus untuk golongan balu.
Penulis kajian berkenaan, Alexandros Katsiferis berkata, pasukan penyelidiknya masih tidak pasti mengapa perkara itu berlaku.
“Balu  yang kematian suami  mungkin mempunyai  keupayaan lebih kuat untuk menghadapi tekanan termasuk tekanan dalam menjaga suami yang sakit bersama keperluan lain.
“Berbeza dengan lelaki, kesihatan fizikal dan emosi mereka bergantung kepada kesanggupan pasangan untuk menjaga mereka. Jadi, apabila si isteri meninggal dunia, mereka hilang arah,” katanya.

Sementara itu, Ketua bahagian Perubatan Penjagaan Paliatif Pusat Perubatan Universiti Vanderbilt, Dr. Mohana Karlekar berkata, kesedihan akibat kematian pasangan berlaku pada lelaki dan juga wanita.
“Ia boleh mengakibatkan pelbagai keadaan seperti keresahan atau depresi yang kemudian membawa kepada penyakit seperti  sakit kepala,  susut berat badan, sukar tidur atau sakit sendi,” ujarnya.
Tambahnya, wanita  lebih cenderung untuk bersosial dan lebih mudah meluahkan perasaan mereka. – Agensi


Wanita OKU rentung rumah hangus dijilat api
Oleh MUHAMMAD ZIKRI

28 Mac 2023, 8:39 pm
PONTIAN – Seorang wanita Orang Kurang Upaya (OKU) ditemui rentung dalam sebuah bilik di rumahnya di Kampung Parit Haji Elias, Ayer Baloi, di sini tengah hari, hari ini.
Ketua Polis Daerah Pontian, Superintendan Mohammad Shofee Tayib berkata, wanita berusia 48 tahun yang dikenali sebagai Fauzianah Mad Ismail melecur pada bahagian badan.
“Pihak Bomba dan Penyelamat berjaya memadamkam api kebakaran tersebut yang dikatakan bermula dari bahagian dapur ke bahagian hadapan rumah separuh batu itu.
“Punca kejadian sedang disiasat oleh Bahagian Forensik, Balai Bomba dan Penyelamat Pontian. Mayat mangsa telah dihantar ke Hospital Pontian (HP) bagi tujuan bedah siasat sebelum dituntut oleh ahli keluarganya,” katanya dalam satu kenyataan di sini petang ini.
Tambah Mohammad Shofee, beliau juga menyarankan dan menasihatkan kepada masyarakat yang mempunyai ahli keluarga OKU tidak meninggalkan bersendirian di dalam rumah.
Sementara itu, adik mangsa, Nurul Ashikin Mad Ismail, 40, berkata, kakak sulung daripada lapan adik beradik tinggal bersama emak, seorang adik lelaki dan anak saudara yang berusia 16 tahun.

Katanya, ketika kejadian, emak dan adiknya pergi ke Pasar pada pukol 10 pagi, manakala anak saudaranya ke sekolah dan meninggalkan arwah bersendirian di dalam biliknya. – KOSMO! ONLINE


Siasat semua pihak berkuasa- Anwar
Oleh Abdul Rahman Razali

28 Mac 2023, 8:04 pm
Siasat semua pihak berkuasa- Anwar | 15 MINIT MMTV 28 MAC 2023


Himpunan lima planet serentak di angkasa malam ini
Oleh AMREE AHMAD

28 Mac 2023, 7:17 pm
PUTRAJAYA- Peminat astronomi tempatan dijangka teruja apabila sejumlah lima planet dalam Sistem Suria dapat dicerap dengan mata kasar sahaja sepanjang malam ini.
Menurut laporan Agensi Pentadbiran Aeronautik dan Angkasa (NASA), ia bakal melibatkan Marikh, Uranus, Utarid, Musytari dan Zuhrah.
Kesemua planet berkenaan dapat disaksikan dengan indah dan cerah antara satu sama lain pada sektor 50 darjah kaki langit ke arah barat.
“Untuk Malaysia pula, panorama alamiah nadir itu dapat dilihat jelas dengan unjuran waktu berlaku selama hampir sejam dari pukul 9 malam ini sebelum mula hilang beransur-ansur.
“Sekiranya terlepas detik berkenaan, peluang itu sekali lagi hanya akan muncul selepas 17 tahun kemudian atau pada sekitar 2040 nanti,” katanya.
Zuhrah atau juga disebut sebagai bintang Kejora iaitu planet kedua paling dekat dengan matahari dijangka amat cerah dan dapat dilihat walaupun di lokasi ada pencemaran cahaya.

“Sementara Marikh yang merupakan planet keempat daripada matahari dan kedua terkecil dalam Sistem Suria dapat disaksikan seumpamanya berada di sebelah imej bulan sabit.
“Mereka yang ingin melihat kelima-lima planet tersebut dengan lebih jelas disarankan supaya mengguna pakai teropong jenis binokular atau teleskop terutama bagi mencerap Uranus,” jelasnya. – KOSMO! ONLINE


Kasihku Abadi 2023 satukan Inteam, Ezad Lazim
Oleh KOSMO!

28 Mac 2023, 8:00 pm
MENJADI kelaziman buat kumpulan nasyid popular Inteam menjalin kolaborasi dengan artis jemputan dalam projek remake lagu-lagu popular mereka, khususnya setiap kali menjelang Ramadan.
Sebelum ini, Inteam pernah berduet dengan Khai Bahar dalam lagu remake Setanggi Syurga, Damba Kasih (Sufian Suhaimi) dan Mencari Sinar (Sam Bunkface).
Tahun ini, kumpulan itu tampil dengan buah tangan terbaharu iaitu remake lagu Kasihku Abadi, istimewanya menampilkan vokalis popular, Ezad Lazim sebagai gandingan bersama.
Mengulas tentang pemilihan Ezad, Hisyam mewakili Inteam menjelaskan, sebelum ini mereka pernah sepentas bersama vokalis kumpulan Exists itu pada penganjuran Konsert 20 Tahun Inteam, dua tahun lalu.
“Kami pernah berduet dengan Ezad dan Exists menerusi lagu Bunga pada konsert kami. Melihat keserasian yang ada, kami menawarkan dia menjalin kolaborasi.
“Alhamdulillah, tawaran kami disambut baik oleh Ezad dan terhasillah projek istimewa ini,” katanya.

Ujar Syah selaku ketua Inteam, Kasihku Abadi 2023 merupakan lagu yang pernah popular sekitar 2004, namun dirakam semula dengan konsep muzik agak berbeza bersatu dengan sentuhan vokal Ezad.
“Kalau versi asal lebih berkonsepkan pop balada, kali ini kami cuba memasukkan unsur-unsur pengaruh muzik Arab dan Turkiye,” ujarnya.
LAGU Kasihku Abadi 2023 disuntik elemen baharu dengan memasukkan bunyi muzik Arab dan Turkiye.
Kasihku Abadi 2023 merupakan gubahan Munif Ahmad dari kumpulan nasyid terkenal Hijjaz, sementara lirik pula ditulis oleh penulis prolifik, Lukhman S.
Bahagian susunan muzik pula menerima sentuhan kreativiti Alfa Booty Kesuma dan Wan Saleh.
Sementara itu tambah Rahim, penghasilan video muzik baharu untuk Kasihku Abadi diinspirasikan daripada kisah perkahwinan seorang lelaki Orang Kelainan Upaya (OKU) bernama Haziq Samrat bersama isterinya, Miera yang pernah tular dalam media sosial.
“Kisah perkahwinan mereka sangat sesuai dengan lirik lagu ini, menggambarkan setiap insan mendambakan kehadiran pasangan yang akan melengkapi hidup serta menjadi fitrah manusia ingin berkasih sayang dan berpasang-pasangan,” katanya.
Keserasian antara Inteam dan Ezad juga berjaya melenturkan hati pendengar bahkan rata-ratanya menitiskan air mata melihat kisah yang dipaparkan dalam video muzik lagu tersebut.
Lagu Kasihku Abadi 2023 dilancarkan secara rasmi pada 17 Mac lalu dan kini sudah tersedia dalam semua platform penstriman. Sementara video muzik lagu tersebut boleh dilayari dalam saluran YouTube Inteam Digital. – KOSMO! ONLINE


110 pegawai, anggota ATM misi Starlight II selamat tiba ke tanah air
Oleh KAMARIAH KHALIDI

28 Mac 2023, 8:33 pm
SEPANG – Seramai 110 pegawai dan anggota Angkatan Tentera Malaysia (ATM) yang ditugaskan dalam Operasi Starlight II selamat kembali ke tanah air petang tadi selepas enam minggu melaksanakan pengoperasian Hospital Medan Malaysia (HMM) di Celikhan, Turkiye.
Mereka yang menaiki penerbangan komersial Turkish Airlines tiba di Lapangan Terbang Antarabangsa Kuala Lumpur (KLIA) Terminal 1 kira-kira pukul 5.30 petang tadi disambut Panglima Angkatan Tentera (PAT), Jeneral Tan Sri Affendi Buang serta Duta Turkiye di Malaysia, Emir Salim Yuksel.
HMM yang memulakan pengoperasiannya pada 9 Februari lalu menawarkan perkhidmatan perubatan Tahap 3 kepada masyarakat setempat serta melaksanakan Outreach Medical Program melalui Forward Medical Team (FMT).
Affendi berkata, pendekatan FMT adalah mengatur gerak petugas kesihatan HMM ke rumah-rumah penduduk di sekitar Celikhan bagi memeriksa warga emas dan mereka yang lemah untuk disaring serta dibawa ke HMM jika memerlukan rawatan lanjut.
“Sepanjang tempoh beroperasi, HMM telah merawat seramai 2,415 pesakit termasuk 83 kes pembedahan yang berjaya dilaksanakan dan 159 pesakit yang diberikan rawatan melalui pendekatan FMT,” katanya.
Katanya, proses membawa pulang aset-aset perubatan dilaksanakan menggunakan dua buah pesawat A400M Tentera Udara Diraja Malaysia yang diatur gerak ke Republik Turkiye pada 23 Mac lalu dan tiba di Pangkalan Udara Subang semalam. – KOSMO! ONLINE


Dewan Negara: Keputusan tamat PLKS berdasarkan pertimbangan ekonomi
Oleh KOSMO!

28 Mac 2023, 6:57 pm
PETALING JAYA – Keputusan kerajaan untuk menamatkan pas Lawatan Kerja Sementara (PLKS) bagi tiga sub-sektor perkhidmatan iaitu tekstil, tukang gunting dan tukang emas pada Jun ini, adalah berdasarkan pertimbangan ekonomi dan tidak melibatkan unsur-unsur kaum.
Menteri Dalam Negeri, Datuk Seri Saifuddin Nasution berkata, keputusan itu juga telah dilakukan hasil daripada maklum balas pihak pemain industri.
“Kebanyakan penggajian pekerja asing itu dalam sektor itu adalah untuk menjadi jurujual atau pembantu jualan dan ini tidak termasuk dalam sektor 3D (kotor, bahaya, payah) yang kita terima sebagai dasar awal untuk membenarkan pekerja asing, kerana orang tempatan kurang berminat.
“Permintaan terhadap sub-sektor berkenaan juga secara relatifnya rendah berbanding perkilangan, pembuatan, perladangan pertanian atau perkhidmatan,” katanya pada sesi  penggulungan perbahasan Titah Diraja di Dewan Negara di sini hari ini.
Beliau berkata demikian bagi menjawab pertanyaaan Datuk Sivaraj Chandran yang ingin tahu rasional kerajaan berhubung keputusan penamatan pas PLKS terhadap ketiga-tiga sub-sektor itu.
Terdahulu, kerajaan sebelum ini mengumumkan Pas Lawatan Kerja Sementara (PLKS) bagi pekerja asing untuk tiga subsektor iaitu tekstil, tukang gunting dan tukang emas, dilanjutkan selama tiga bulan lagi sehingga 15 Jun ini. -KOSMO! ONLINE


14 pengemis, gelandangan ditahan di pusat bandar Kota Bharu
Oleh ROHANA MOHD. NAWI

28 Mac 2023, 5:36 pm
KOTA BHARU – Seramai 14 pengemis dan gelandangan termasuk lapan warga asing dicekup ketika mengemis di kawasan kaki lima di sekitar pusat bandar Kota Bharu hari ini.
Pengemis dan gelandangan berusia 49 hingga 70 tahun itu ditahan dalam Operasi Bersepadu Banteras Pengemis dan Gelandangan yang dijalankan Majlis Perbandaran Kota Bharu Bandar Raya Islam (MPKB-BRI) selama tiga jam.
Yang Dipertua MPKB-BRI, Rosnazli Amin berkata, kesemua yang ditahan terdiri daripada 13 orang pengemis manakala seorang lagi gelandangan mendakwa dirinya sebatang kara.
Menurutnya, sepanjang operasi dijalankan, anggota penguat kuasa mendapati semakin ramai warga asing terutamanya dari Thailand yang mengemis di sekitar bandar ini.
“Semakin ramai pengemis dilihat mengambil kesempatan dan menagih simpati dengan meminta sedekah di kaki lima semasa bulan Ramadan,” katanya pada sidang media selepas Operasi Bersepadu Banteras Pengemis dan Gelandangan di Pejabat Penguat Kuasa MPKB-BRI di sini hari ini.
Mengulas lanjut, Rosnazli berkata, selain itu, kawasan sekitar masjid negeri, Masjid Muhammadi di sini menjadi tumpuan pengemis dan gelandangan semasa bulan puasa.

Katanya, kesemua pengemis dan gelandangan yang ditahan diserahkan kepada Jabatan Kebajikan Masyarakat untuk tindakan lanjut. – KOSMO! ONLINE


Enam hari berpuasa, warga Wilayah Persekutuan hormat bulan Ramadan
Oleh MOHD. HUSNI MOHD. NOOR

28 Mac 2023, 5:49 pm
PUTRAJAYA – Belum ada sebarang teguran atau amaran dikeluarkan Jabatan Agama Islam Wilayah Persekutuan (Jawi) terhadap mana-mana individu yang tidak menghormati bulan Ramadan, setakat ini.
Jawi menerusi kenyataan hari ini berkata, bahagian penguatkuasaannya sentiasa melaksanakan aktiviti pemantauan dan rondaan dari semasa ke semasa sepanjang bulan Ramadan ini.
“Rondaan dilakukan di premis makanan sekitar Kuala Lumpur dan Putrajaya. Penguatkuasaan mengikut ‘Kesalahan Tidak Menghormati Ramadhan’ yang diperuntukkan di bawah Seksyen 15 Akta Kesalahan Jenayah Syariah (Wilayah-Wilayah Persekutuan) 1997 (Akta 559),” kata  kenyataan itu.
Menurut Jawi, antara kesalahan yang digariskan termasuk menjual kepada mana-mana orang Islam apa-apa makanan, minuman, rokok atau benda lain yang seumpamanya untuk dimakan, diminum atau dihisap serta-merta dalam waktu itu.
Selain itu, kata Jawi, kesalahan lain adalah melakukan secara terbuka atau di tempat awam iaitu makan, minum atau menghisap rokok atau benda lain yang seumpamanya.
“Dalam pada itu, kami turut melaksanakan kempen penerangan dan kesedaran menghormati bulan Ramadan kepada peniaga dan pemilik. Antaranya menampal poster kempen di restoran  dan mengedarkan risalah kepada masyarakat,” jelas kenyataan itu. – KOSMO! ONLINE


Wanita minta netizen cari tunang lesapkan wang lebih RM58,000
Oleh KOSMO!

28 Mac 2023, 7:00 pm
JAKARTA  –  Seorang wanita di Indonesia meminta bantuan pengguna media sosial untuk mengesan tunangnya yang lesap bersama wang miliknya berjumlah ratusan juta rupiah, lapor portal berita Okezone semalam.
Berdasarkan hantaran di laman Twitter, Grace Given berkata, tunangnya, Paulus Marulitua Sinaga hilang secara tiba-tiba. Dia hanya meninggalkan sebentuk cincin dan sepucuk surat.
“Twitter, lakukan keajaibanmu! Tunang saya hilang dan meninggalkan cincin serta surat. Lebih teruk, dia membawa lari wang saya  berjumlah hampir 200 juta rupiah (RM58,349),” katanya menerusi hantaran tersebut.
Tambah Grace, dia berusaha mencari lokasi Paulus termasuk mencari keluarga tunangnya itu. Namun, ternyata keluarga  Paulus  turut menghilangkan diri pada awalnya. Bagaimanapun, selepas berjaya menemui mereka, Grace pula dituduh memaksa Paulus dan mempergunakan lelaki itu untuk mengahwininya.
“Saya menangis. Mereka mendakwa kami bertunang kerana dipaksa oleh keluarga saya, padahal semuanya dirancang sendiri oleh kami berdua.
“Majlis pertunangan juga semuanya menggunakan wang saya. Paulus berkata bahawa selepas selesai majlis pertunangan, semua perbelanjaan akan dibahagi dua. Namun, selepas majlis selesai, dia dan keluarganya pulang ke kampung dan menghilangkan diri,  manakala saya dituduh kurang siuman,” ujar Grace. – Agensi


Hospital Medan milik ATM di Turkiye dapat pujian
Oleh NUR ALWANI ZAFIRAH KHAIRUL

28 Mac 2023, 5:14 pm
KUALA LUMPUR – Hospital Medan Malaysia (HMM) milik Angkatan Tentera Malaysia (ATM) di Turkiye mendapat pujian kerajaan serta rakyat negara tersebut.
Penubuhan HMM pada 15 Februari lalu bertujuan menawarkan perkhidmatan perubatan bagi Tahap 1 dan 2 termasuk prosedur pembedahan kepada mangsa gempa bumi di sana.
Menteri Pertahanan, Datuk Seri Mohamad Hasan berkata, Malaysia antara negara terawal menyediakan bantuan pasukan mencari dan menyelamat (SAR) serta perkhidmatan kesihatan dan perubatan buat rakyat Turkiye yang terkesan.
“Kita dipuji kerana kita antara yang pertama menghantar bantuan dan yang awal sampai yang dimulakan dengan Pasukan Mencari dan Menyelamat Khas Malaysia (SMART) dan kemudian kita bangunkan HMM untuk beri perkhidmatan kecemasan secara segera kepada mangsa gempa bumi.
“Keaadaan ekstrem, sejuk sangat, tak ada tempat duduk, tempat tidur, tanpa kelengkapan lengkap tetapi kecekalan anggota tentera kita telah berjaya mengharumkan nama negara di Turkiye.
“Inilah contoh kecekalan anggota tentera kita yang sentiasa siap sedia berkhidmat walaupun jauh,” katanya kepada pemberita selepas menyempurnakan Majlis Simbolik Penyerahan 50 Buah Ambulans Domestik Perkhidmatan Kesihatan ATM di Padang Kawad Kem Kementah, hari ini. – KOSMO! ONLINE


Mahkamah: Dana RM2.1 juta dipulangkan kepada parti politik, 7 individu
Oleh NORLIZAH ABAS

28 Mac 2023, 5:21 pm
PUTRAJAYA – Dana RM2.1 juta yang dilucuthak selepas didakwa mempunyai kaitan dengan 1Malaysia Development Berhad (1MDB), diperintah oleh Mahkamah Rayuan agar dipulangkan kepada dua parti politik dan tujuh individu lain.
Panel tiga hakim diketuai oleh Datuk Seri Kamaludin Md. Said memerintahkan wang terlibat dikembalikan kepada perayu dalam tempoh dua bulan, bersama faedah terkumpul.
Beliau yang bersidang bersama Datuk Abu Bakar Jais dan Datuk Supang Lian memutuskan demikian selepas membenarkan rayuan Parti Bersatu Rakyat Sabah (PBRS), MCA Pahang serta ahli keluarga bekas Ahli Parlimen Paya Besar, Datuk Seri Abdul Manan Ismail.
Pada prosiding hari ini, Timbalan Pendakwa Raya Kamal Baharin Omar memberitahu, Jabatan Peguam Negara (AGC) menerima representasi yang dikemukakan oleh perayu-perayu dan tidak berhasrat mencabar rayuan bagi pengembalian wang tersebut.
Sehubungan itu, panel berkenaan mengetepikan keputusan Mahkamah Tinggi pada 2020 yang membenarkan kerajaan melucuthak RM1 juta daripada PBRS, MCA Pahang (RM835,258.19) dan Rohizah Ahmad serta enam yang lain (keseluruhan RM265,146.16).
Selain Kamal Baharin, Timbalan-Timbalan Pendakwa Raya Samihah Rhazali dan Nik Haslinie Hashim turut hadir mewakili pihak pendakwaan.

Peguam Avinash Kamalanathan mewakili PBRS, Sangeetha Vasanth Kumar bagi pihak MCA Pahang manakala Nur Jehan Abu Bakar mewakili tujuh individu itu.
Rayuan berkenaan merupakan yang terakhir melibatkan kes pelucutan hak berkaitan harta yang didakwa daripada dana 1MDB.
Mahkamah Rayuan sebelum ini mengarahkan Kerajaan Malaysia memulangkan RM21.7 juta kepada 11 individu, entiti perniagaan, dan parti politik atas situasi sama.
Pada 30 Januari lalu, Kamal Baharin memaklumkan kepada Mahkamah Rayuan sama bahawa pihak pendakwaan menarik rayuan mereka terhadap pihak berkenaan.
11 responden itu termasuk Jakel Trading Sdn Bhd (RM10,747,042.77), Mediaedge CIA Sdn Bhd (RM4,631,602), AGA Touch Sdn Bhd (RM3 juta), dan Barisan Nasional Johor (RM957,395.65).
Pada 5 Februari lalu, pihak pendakwaan juga menggugurkan rayuan di Mahkamah Persekutuan terhadap keputusan Mahkamah Rayuan melarang kerajaan melucut hak kira-kira RM194.5 juta yang diberikan Datuk Seri Najib Tun Razak kepada parti politik dan entiti perniagaan.
Penerima terbabit adalah ibu pejabat UMNO (RM192.6 juta), UMNO Pahang (RM2.5 juta) dan UMNO Kedah (RM1.05 juta). – KOSMO! ONLINE


Dewan Negara: RM5 harga untuk Menu Rahmah, bukan jualan pakaian
Oleh SITI A'ISYAH SUKAIMI

28 Mac 2023, 7:00 pm
KUALA LUMPUR – Harga RM5 yang ditawarkan menerusi inisiatif Rahmah hanya merangkumi menu makanan yang dijual peniaga sekali gus tidak melibatkan barangan lain.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, bagi barangan selain makanan, harga ditetapkan tidak tertakluk kepada RM5 tersebut.
“Harga RM5 itu hanya menu (makanan), malah mereka boleh menjualnya dan menawarkan harga RM5 ke bawah. Sebagai contoh saya bersama Menteri Pengajian Tinggi dengan bajet yang ada di Kementerian Pengajian Tinggi (KPT), ia (Menu Rahmah) beri manfaat hampir 300,000 pelajar universiti awam (UA).
“Bagi jualan (selain makanan) bukan RM5. Contonya Jakel yang mana harga baju Melayu model Aaron Aziz atau Nabil RM350. Bila kita libat urus dengan Jakel (untuk jualan Rahmah), harga diturunkan kepada RM148 dengan jualan satu juta pasang,” katanya di Dewan Negara, hari ini.
Salahuddin berkata demikian menjawab soalan Ahli Dewan Negara, Datuk Mohd. Hisamudin Yahaya yang mencelah bagi mendapatkan penjelasan berhubung harga Rahmah untuk kategori selain makanan.
Mengulas lanjut, beliau berkata, langkah yang diperkenalkan syarikat tekstil itu sudah tentu menggembirakan rakyat bagi menyambut hari raya Aidilfitri nanti.

“Jika ada rungutan atau aduan berhubung kualiti, adukan perkara ini kepada Kementerian Perdagangan Dalam Negeri dan Kos Sara Hidup kerana sememangnya kita buat perjanjian industri dan tidak akan tolak ansur berkaitan kualiti,” katanya. – KOSMO! ONLINE


Peniaga bazar caj RM3 jika beli air kurang ais
Oleh KOSMO!

28 Mac 2023, 5:41 pm
PETALING JAYA – Seorang pelanggan terkejut apabila dia dikenakan caj tambahan RM3 ketika membeli air bungkus dengan meminta dikurangkan ais batu di bazar Ramadan baru-baru ini.
Menerusi perkongsian @eshamsoda di TikTok, dia merasakan caj tambahan tersebut terlalu mahal namun terpaksa membayarnya kerana pesanannya telah siap dibungkus.
“Hari ini beli air strawberi dekat bazar Ramadan. Dia tulis air sebungkus RM5, tak nak ais kena tambah RM3, jadi saya pun cakap kat budak itu (pekerja) nak air strawberi satu tapi kurang ais.
“Dah buat, dah bungkus bapa dia datang tanya kurang ais ya? Saya pun jawablah ya.
“Pastu bapa dia kata tambah RM3, tapi saya balas la kurang ais sahaja bukan tak ada ais, tapi bapa dia kata sama kena tambah RM3 juga. Aku fikir bulan Ramadan sahaja ini,” luahnya.
Katanya, secara keseluruhan dia perlu membayar RM8 untuk sebungkus air strawberi yang dibelinya itu.

Dalam pada itu, menjengah ke ruangan komen, ramai yang menyifatkan peniaga tersebut sengaja mengambil kesempatan mengenakan caj tambahan melampau untuk permintaan kurang ais oleh pelanggan.
“Mahal betul, selalunya kurang ais ni orang tambah 50 sen atau RM1 sahaja, kalau sampai RM3 tanpa air logik la lagi, ambil kesempatan betul, uji kesabaran orang berpuasa,” kata Syafiq.
“Kalau kena pada aku, tak kira la dia dah bungkus masuk plastik sekali pun, kalau caj harga tak masuk akal memang aku reject (batal pesanan) terus,” ujar pengguna lain. – KOSMO! ONLINE


Wanita tayang beg tangan emas berharga RM150,000
Oleh KOSMO

28 Mac 2023, 6:00 pm
JAKARTA  –  Aksi seorang pengusaha produk kecantikan dari Indonesia  membeli emas yang  diukir menyerupai jenama beg tangan mewah tular selepas dia mendedahkan bahawa  beg tangan emas tersebut berharga 515 juta rupiah (RM150,160), lapor portal berita Wolipop semalam.
Wanita itu dikenali sebagai Mira Hayati. Dalam hantarannya di laman TikTok, dia  menunjukkan resit pembayaran beg tangan emas tersebut yang dibeli pada 24 Mac lalu.
Beg tangan itu diperbuat daripada emas seberat 531.25 gram dengan ketulenan  87 peratus.
“Alhamdulillah, Masya Allah, Tabarakallah. Beli beg tangan emas dan beberapa barang kemas lain yang kesemuanya berharga 553.9 juta (RM161,502),” kata Mira dalam klip video tersebut.
Dalam resit pembayaran yang dikongsikan kepada netizen, Mira turut membeli sebentuk cincin emas seberat 40.2 gram pada harga 38.99 juta rupiah (RM11,368).
Menurut Mira, dia sengaja memilih beg tangan emas yang rekaannya menyerupai beg tangan jenama mewah, Dior.

“Rasa bangga kerana memiliki koleksi beg tangan Dior. Kalau beg tangan biasa, sudah banyak tetapi kalau emas sebenar, inilah dia,” ujarnya.
Hantaran itu menjadi tular dan menerima pelbagai komen netizen.
“Apabila difikirkan, lebih baik beli beg tangan emas begini daripada beg tangan berjenama mewah sebenar yang berharga berbilion-bilion rupiah,” kata seorang pengguna. – Agensi


Jabatan kerajaan perlu imarah bulan Ramadan dengan majlis tazkirah – Anwar
Oleh MUHAMMAD NAJIEB AHMAD FUAD

28 Mac 2023, 5:26 pm
PETALING JAYA – Bagi menghayati bulan Ramadan ini seluruh jabatan kerajaan perlu mengimarahkan bulan suci ini dengan majlis tazkirah.
Perdana Menteri, Datuk Seri Anwar Ibrahim berkata, inisiatif tersebut merupakan sebahagian usaha bagi mendekatkan umat Islam terus beribadah pada bulan yang mulia ini.
“Inisiatif ini adalah sebahagian usaha memberi makna kepada penghayatan bulan Ramadan yang sarat dengan mesej universal.
“Menerusi acara ini usaha menghadam, menelaah petunjuk Al-Quran boleh meningkatkan kefahaman hingga dapat membantu kita membedakan antara yang hak dan batil.
“Semoga sisi kerohanian yang diperoleh dari semangat Ramadan ini akan meninggalkan kesan yang mendalam kepada kehidupan, diri, masyarakat dan negara,” katanya menerusi hantaran di Facebook miliknya hari ini.
Terdahulu, Anwar hadir pada Program Ihya’ Ramadan yang berlangsung di Masjid Putra, Putrajaya, tengah hari tadi.

Pada program tersebut, beliau turut berkesempatan mendengar tazkirah yang disampaikan oleh Mufti Wilayah Persekutuan, Datuk Dr. Luqman Abdullah. – KOSMO! ONLINE


ATM terima 50 ambulans domestik baharu
Oleh ALWANI ZAFIRAH

28 Mac 2023, 5:02 pm
KUALA LUMPUR – Sebanyak 50 buah ambulans domestik jenis B bagi kegunaan perkhidmatan kesihatan Angkatan Tentera Malaysia (ATM) diserahkan hari ini bagi menggantikan kenderaan sedia ada yang telah usang dan rosak.
Menteri Pertahanan, Datuk Seri Mohamad Hasan berkata, penambahbaikan ambulans domestik itu merupakan satu pelan jangka panjang kerajaan dalam meningkatkan kesiapsiagaan ATM dengan penyediaan aset dan kelengkapan seperti yang dinyatakan dalam Kertas Putih Pertahanan di bawah strategi Angkatan Masa Hadapan.
Katanya, ia juga bertujuan memperkasakan aspek kebajikan warga kerja pertahanan dengan penyediaan fasiliti perubatan yang terbaik.
“Kementerian Pertahanan (Kementah) sentiasa peka dengan keperluan warga ATM berdasarkan teras kebajikan yang telah digariskan bagi menjaga kebajikan warga ATM termasuk awam Kementah melalui peningkatan penyampaian kualiti perkhidmatan kesihatan.
“Ambulans baharu ini amat diperlukan pihak perubatan ATM bagi menggantikan ambulans yang sudah uzur dan tidak boleh guna,” katanya ketika berucap di Majlis Simbolik Penyerahan 50 Buah Ambulans Domestik Perkhidmatan Kesihatan ATM di Padang Kawad Kem Kementah, hari ini.
Dalam pada itu, Mohamad berkata, secara keseluruhan bahagian perubatan ATM memerlukan 130 buah ambulans domestik yang baharu tetapi untuk fasa pertama hanya memesan 50 buah.

“Selebihnya kita akan buat secara berperingkat apabila kewangan negara lebih stabil.
“50 buah yang sampai hari ini adalah tepat pada masanya dan sama seperti mana kita pesan, kita pesan 50, dan hari ini serahan secara simbolik dilakukan kepada panglima perkhidmatan untuk dihantarkan ke tempat masing-masing,” ujarnya.
Tambahnya, ambulans adalah satu elemen penting untuk memastikan mutu perkhidmatan kesihatan ATM dapat terus dipertingkatkan dengan mengutamakan hal ehwal anggota serta kebajikan mereka.
Bagaimanapun, Mohamad memberitahu, pihaknya sentiasa terbuka sekiranya perkhidmatan ambulans berkenaan diperlukan oleh pihak luar bagi kegunaan kecemasan.
“Kita tak keberatan nak beri perkhidmatan kecemasan kepada mereka yang memerlukan, mana ambulans dah usang dan tak boleh guna, kita akan lupuskan,” katanya. – KOSMO! ONLINE


Dewan Negara: Kerajaan tumpu tiga perkara utama bagi pertumbuhan ekonomi
Oleh NUR HUDA MUSA

28 Mac 2023, 4:51 pm
PETALING JAYA – Kerajaan akan memberi tumpuan kepada tiga perkara utama dalam mencapai pertumbuhan ekonomi yang pesat iaitu melaksana reformasi struktur ekonomi, mengenal pasti sumber pertumbuhan baharu dan mengukuhkan kedudukan fiskal negara.
Menteri Ekonomi, Rafizi Ramli berkata, kerajaan komited untuk melaksanakan usaha mereformasi struktur ekonomi ke arah rantaian nilai yang lebih tinggi bagi mengukuhkan pertumbuhan dan meningkatkan produktiviti dalam semua sektor.
“Selain itu, penekanan akan diberi kepada sumber pertumbuhan baharu daripada sektor strategik dan berimpak tinggi, antaranya industri elektrik dan elektronik (E&E), perkhidmatan global, aeroangkasa, industri kreatif, pelancongan, halal, biojisim dan aktiviti pertanian pintar.
“Penekanan turut akan diberi untuk meningkatkan penerimagunaan teknologi dan pendigitalan, termasuk pembangunan pusat data. Selain itu, industri yang mementingkan alam sekitar seperti kereta elektrik dan tenaga boleh diperbaharui, terutamanya tenaga solar dan teknologi bateri akan turut diberi perhatian,” katanya di Dewan Negara hari ini.
Beliau berkata demikian ketika menjawab soalan Datuk Koh Nai Kwong yang meminta Menteri Ekonomi menyatakan langkah Kerajaan serta cara pelaksanaan untuk meneruskan momentum pemulihan ekonomi Malaysia.
Dalam pada itu Rafizi berkata, sektor swasta juga akan terus dipacu sebagai rakan pembangunan dan menjadi pemangkin pertumbuhan ekonomi melalui peningkatan pelaburan yang berkualiti dan berteknologi tinggi.

“Invest Malaysia Council dan Jawatankuasa Nasional Mengenai Pelaburan (NCI) akan menerajui usaha mempercepatkan kelulusan projek yang berpotensi tinggi.
“Kerajaan juga akan memberi penekanan kepada pelaburan bagi industri berimpak tinggi yang dapat mewujudkan lebih banyak peluang pekerjaan berkemahiran dan berpendapatan tinggi,” ujarnya.
Katanya, perusahaan mikro, kecil dan sederhana akan turut diperkasa sebagai pemacu pertumbuhan melalui pendigitalan bagi meningkatkan produktiviti dan mengembangkan operasi perniagaan. – KOSMO! ONLINE


Penjawat awam maut, motosikal bergesel di SKVE
Oleh MOHD. HUSNI MOHD. NOOR

28 Mac 2023, 4:25 pm
SEPANG – Seorang penjawat awam maut selepas motosikal ditunggangnya terbabas selepas bergesel dengan sebuah motosikal lain di Lebuh Raya Lembah Klang Selatan (SKVE), petang semalam.
Dalam kejadian pukul 4.30 petang di Kilometer (KM) 1.9 SKVE hala Kajang itu, mangsa yang berusia 46 tahun dan berasal dari Kajang maut di lokasi kejadian.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati motosikal jenis Honda EX5 ditunggang mangsa bergesel dengan sebuah motosikal lain dari arah Putrajaya ke Kajang.
Menurutnya, insiden itu menyebabkan kedua-dua penunggang hilang kawalan dan melanggar sebuah kereta jenis Perodua Bezza dipandu seorang wanita.
“Ekoran itu, mangsa bersama seorang lagi penunggang motosikal terjatuh atas jalan raya. Bagaimanapun, mangsa terus terbaring, manakala seorang lagi penunggang berjaya bangun dan meninggalkan lokasi kejadian.
“Mangsa kemudiannya disahkan meninggal dunia di lokasi kejadian oleh pasukan paramedik Hospital Serdang,” katanya ketika dihubungi hari ini.

Justeru, katanya, polis sedang mengesan pemilik motosikal dengan nombor pendaftran WC7152R bagi membantu siasatan.
“Penunggang motosikal itu adalah saksi utama dan dia diminta hadir ke balai polis berdekatan untuk membuat laporan polis.
“Saksi bebas yang melihat kemalangan itu turut diminta tampil membantu siasatan dengan menghubungi pegawai penyiasat Inspektor Noor Faizah di talian 0138024605 untuk menyalurkan maklumat,” jelasnya.
Kes disiasat mengikut Seksyen 41(1) Akta Pengangkutan Jalan (APJ) 1987. – KOSMO! ONLINE.


Tiada cadangan naikkan kadar VEP kenderaan dari Singapura
Oleh MOHAMAD FAIZAL HASHIM

28 Mac 2023, 4:49 pm
JOHOR BAHRU – Kementerian Pengangkutan tiada perancangan untuk menaikkan kadar bayaran permit masuk kenderaan (VEP) bagi kenderaan berdaftar Singapura yang memasuki ke negara ini melalui pintu masuk antarabangsa di Johor.
Menterinya, Anthony Loke Siew Fook berkata, langkah itu hanya akan menyebabkan kerajaan Singapura turut menaikkan kadar bayaran kepada kenderaan Malaysia yang memasuki republik itu.
Sehubungan itu, beliau berkata, kadar VEP akan dikekalkan kepada RM20 bagi setiap kenderaan berdaftar di Singapura ketika melalui Tambak Johor, di sini atau Lebuhraya Linkedua, Gelang Patah.
“Setakat ini, kementerian tidak mempunyai perancangan untuk menaikkan kadar VEP. Jika kita berbuat demikian, pasti ada tindak balas dari Singapura.
“Sekiranya, kalau kita tingkatkan kadar bayaran itu untuk kenderaan Singapura, maka kerajaan Singapura pun akan mengenakan cukai jalan yang lebih tinggi untuk kenderaan Malaysia yang masuk ke Singapura.
“Dalam masa sama, kita juga nak menggalakkan kemasukan pelancong dari Singapura ke negeri ini supaya dapat menyumbang kepada ekonomi di Johor. Walaupun ada cadangan daripada wakil rakyat. Tetapi setakat ini Kementerian tak ada perancangan untuk meningkatkan kadar itu,” katanya.

Beliau berkata demikian pada sidang akhbar selepas melancarkan pas tanpa had MyBAS dan bas awam elektrik pertama Johor, di Terminal Pengangkutan Awam Larkin, di sini hari ini.-KOSMO! ONLINE.


Filem Tujuh Dua Belas inspirasi kes penculikan kanak-kanak
Oleh KOSMO!

28 Mac 2023, 5:10 pm
JENAYAH penculikan membabitkan kanak-kanak sering menghantui masyarakat sejak berpuluh tahun lalu, ada yang berjaya diselamatkan, namun masih banyak kes yang menemui jalan buntu sehingga kini.
Kisah tragis membabitkan kanak-kanak di negara ini cukup menyayat hati, apatah lagi mengenangkan kudrat kecil mereka tidak mampu melawan kerasnya kejahatan pelaku.
Tragedi sebegitu yang juga cukup sinonim dengan kes penculikan popular dalam kalangan masyarakat kita iaitu ‘van putih’ memberi inspirasi kepada syarikat produksi Osmosis Production Sdn. Bhd. untuk menghasilkan sebuah filem aksi berjudul Tujuh Dua Belas yang mengangkat tema jenayah tersebut.
Pengarahnya, Thorpe Ali berkata, idea menghasilkan filem tersebut sudah bermula sejak sekian lama iaitu sekitar 10 tahun lalu, ketika berlakunya sebuah kisah penculikan kanak-kanak pada waktu itu.
“Mengenai judul, sebenarnya Tujuh Dua Belas bermaksud kejadian penculikan yang berlaku dari pukul 7 pagi hingga 12 malam. Secara langsung, ini memberi mesej sekiranya berlaku kejadian sebegitu, tindakan pantas harus diambil segera.
“Kejadian penculikan selalunya tidak menunggu masa lama kerana mudah dikesan dan filem ini menunjukkan watak utamanya berusaha untuk mencari penculik,” kongsinya.

Filem berkenaan menampilkan barisan pelakon hebat tanah air iaitu Johan As’ari dan Farali Khan selaku bintang utama selain bakat muda, Adam Darwisyh.
Lebih menarik, karya yang menjalani penggambaran sekitar Januari tahun lalu di beberapa buah lokasi seperti Kuala Lumpur dan Perak (Gopeng, Lenggong dan Pengkalan Hulu) turut menampilkan pesilat kelahiran Indonesia, Chintya Chandranaya.
Tujuh Dua Belas mengisahkan Safia, seorang atlet seni mempertahankan diri terpaksa bertarung nyawa untuk menyelamatkan anak saudaranya yang diculik sekumpulan penyeludup organ manusia.
Bercakap lanjut tentang filem arahannya, Thorpe yang melihat genre aksi sebagai salah sebuah genre paling diminati masyarakat negara ini menjanjikan kelainan dalam Tujuh Dua Belas.
“Kebanyakan filem aksi lain selalunya angkat watak lelaki sebagai bintang utama. Berbeza dengan filem ini, Tujuh Dua Belas mengangkat golongan wanita yang lincah dalam seni bela diri.
“Sebab itu saya pilih Farali kerana dia memiliki asas seni bela diri MMA, begitu juga dengan Chintya,” katanya.
Filem Tujuh Dua Belas akan menemui penonton di pawagam pada 4 Mei depan. – KOSMO! ONLINE


[VIDEO] 50 khemah karnival Aidilfitri terbalik, barang jualan rosak dibadai ribut
Oleh NORLIDA AKMAR IDROS

28 Mac 2023, 5:07 pm
PADANG SERAI – Kira-kira 50 khemah niaga termasuk bersaiz besar di tapak karnival jualan Aidilfitri rosak dan terbalik dalam kejadian ribut kira-kira pukul 3.20 petang tadi.
Kejadian itu mengakibatkan barang jualan seperti pakaian dan kelengkapan raya bertaburan dan basah.
Insiden itu turut melibatkan kira-kira tujuh khemah bazar Ramadan, selain beberapa kenderaan rosak dihempap khemah terbalik.
Video memaparkan kerosakan khemah dan barang jualan viral di Facebook dan aplikasi WhatsApp sebentar tadi.
Seorang penduduk, Ilya Farhan Mohd. Ilias, 36, berkata, kejadian angin kencang itu berlaku selama kira-kira 15 minit dan menerbangkan kesemua khemah niaga di situ.
“Secara kebetulan, saya baru melalui tapak jualan tersebut dan melihat kesan kerosakan akibat ribut.

“Semua khemah peniaga termasuk khemah di pentas utama karnival patah dan terbalik,” katanya. – KOSMO! ONLINE.


Jadual lawatan PM ke Arab Saudi telah disusun rapi- Wisma Putra
Oleh AMREE AHMAD

28 Mac 2023, 4:56 pm
PUTRAJAYA- Kementerian Luar hari ini tampil menjelaskan bahawa lawatan rasmi Perdana Menteri, Datuk Seri Anwar Ibrahim ke Arab Saudi telah diatur rapi dengan lebih awal.
Wisma Putra berkata, delegasi Malaysia juga turut diberikan taraf tetamu negara yang penuh meliputi penyediaan kenderaan, penginapan dan tahap keselamatan.
“Ia berjalan lancar bermula dengan ketibaan di Lapangan Terbang Antarabangsa Raja Abdulaziz, Jeddah selain iringan keselamatan oleh Saudi Royal Guard sendiri,” katanya di sini tadi.
Penjelasan itu dibuat susulan wujudnya pelbagai isu dibangkitkan beberapa pihak yang cuba memperlekahkan lawatan sulung Anwar ke negara berkenaan.
Ini termasuk Anwar tidak bertemu Raja Arab Saudi, Raja Salman Abdulaziz dan Perdana Menteri, Putera Mahkota Mohamad Salman yang juga anakandanya di ibu kota Riyadh.
Mengulas lanjut, Wisma Putra memaklumkan, isu dimainkan secara negatif itu adalah tidak adil dengan lebih bersifat spekulasi yang jauh menyimpang daripada fakta.

“Kami telah membuat persiapan awal meliputi siri perbincangan dengan Kedutaan Besar Arab Saudi di Kuala Lumpur termasuk bertemu dutanya sendiri.
“Menteri Luar, Datuk Seri Dr. Zambry Abd. Kadir juga bertemu rakan sejawatnya, Putera Faisal Farhan di Riyadh pada 21 Februari lalu bagi menyelaraskan lawatan itu,” jelasnya. – KOSMO! ONLINE.


Cuaca buruk di beberapa negeri petang ini
Oleh NURUL IRDINA SUMALI

28 Mac 2023, 4:32 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa buah negeri sehingga pukul 6 petang ini.
MetMalaysia dalam satu kenyataan di Facebook berkata, ribut petir, hujan lebat dan angin kencang itu  dijangka melibatkan Perlis, Kedah, Pulau Pinang, Perak, Johor, Sabah dan Sarawak.
“Kedah di Kubang Pasu, Kulim dan Bandar Baharu, Pulau Pinang di Seberang Perai Utara, Seberang Perai Tengah dan Seberang Perai Selatan, Perak di Larut, Matang Dan Selama, Johor di Batu Pahat, Kluang, Pontian dan Kulai,” kata kenyataan itu.
MetMalaysia turut mengeluarkan amaran ribut petir dan hujan lebat di dua daerah di Sarawak masing-masing Miri dan Limbang, manakala tiga daerah di Sabah adalah pedalaman (Beaufort), Pantai Barat dan Sandakan.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas kenyataan itu. – KOSMO! ONLINE.


Abang terkejut lihat adik tidak bernyawa dalam rumah
Oleh NOR AINNA HAMZAH

28 Mac 2023, 4:43 pm
TAMPIN – Perasaan tidak sedap hati seorang abang yang tidak melihat adiknya, Saripah setelah berada seminggu di Kampung Keru, di sini, rupa-rupanya terjadi kejadian tidak diingini apabila adiknya ditemui sudah meninggal dunia di rumah pagi tadi.
Abang berkenaan, Abu Hanifah Baba, 71, yang menetap di Felda Besaut, Perak pulang ke kampung untuk mengambil upah menguruskan kebun kelapa sawit di Lubuk China yang telah diusahakannya lebih 10 tahun lalu.
Menurutnya, dia tinggal di rumah peninggalan salah seorang adik-beradiknya dan kebiasaannya akan nampak Saripah, 60-an di luar rumah setiap pagi.
“Biasanya ada nampak adik Saripah di luar rumahnya tapi kali ini tak nampak. Pagi ini saya nak gerak pulang ke Perak dan pergi menjenguk adik kerana bimbang. Pintu pagar rumahnya berkunci. Saya panjat, masa itu tak ada apa-apa bau pun.
“Apabila buka cermin tingkap rumah barulah saya terbau busuk dan ternampak adik sudah terbaring tidak bernyawa di lantai. Saya terus ke balai polis untuk membuat laporan. Ikutkan, adik saya yang merupakan pesara jururawat serta tidak berkahwin ini memang agak sukar untuk dihubungi.
“Namun, dia ada menziarahi saya di Perak sebaik mengetahui isteri saya sakit sebelum ini. Kini dari enam beradik hanya tinggal berdua yang masih hidup,” katanya ketika ditemui di Kampung Batu 6 1/2, Keru, di sini, hari ini.

Sementara itu, Ketua Polis Daerah Tampin, Superintendan Anuwal Ab Wahab berkata, pihaknya menerima laporan daripada abang si mati yang hadir ke balai pada pukul 10.35 pagi.
Menurutnya, hasil pemeriksaan mendapati si mati tinggal bersendirian dan telah meninggal dunia lebih 24 jam berdasarkan bau dan mayat yang telah kembung.
“Mayat mangsa telah dihantar ke Unit Perubatan Forensik Hospital Tampin untuk bedah siasat dan siasatan lanjut masih dijalankan,” katanya. -KOSMO! ONLINE.


Hotel tidak boleh ditempah perdaya pengunjung
Oleh KOSMO

28 Mac 2023, 4:24 pm
MELBOURNE – Sebuah  hotel di Melbourne, Australia mengundang pertanyaan ramai orang kerana mempunyai bilik yang tidak boleh ditempah, malah pengunjung juga tidak boleh memasuki bangunan berkenaan, lapor laman berita Oddity Central kelmarin.
Ciri unik itu dimiliki oleh Hotel EastLink yang sebenarnya sebuah arca karya artis seni tempatan, Callum Morton.
Dirasmikan pada 2007, hasil seni itu mengelirukan orang ramai yang melalui jalan bertol EastLink di kawasan Dandenong, Melbourne.
Kelihatan seperti hotel bertingkat biasa, Hotel EastLink memiliki ketinggian 20 meter, lebar 12 meter dan tebal 5 meter.
Lebih mengelirukan adalah ketika waktu malam, beberapa tingkap arca itu mempunyai lampu yang menyala, membuatkan hotel itu kelihatan seperti berpenghuni.
Realitinya, bangunan tersebut tidak mempunyai bilik dan tidak boleh dimasuki kerana ia dibina semata-mata untuk tujuan hiasan.

“Pemandu yang melihat arca ini dari dalam kenderaan akan menyangka ia hotel sebenar,” kata Morton ketika memperkenalkan projek tersebut.
Meskipun  kelihatan normal kerana mempunyai papan tanda bertulis ‘Hotel’, pemandu kemudian mungkin berasa aneh kerana rekaan tersebut terletak di tengah-tengah padang tandus.
“Bagi saya, ia amat menarik kerana anda meletakkan sesuatu di tempat yang aneh atau boleh memperdayakan orang lain. Ia mungkin mengubah cara orang berfikir mengenai seni atau amalan,” tambah Morton. – Agensi


Bomba selamatkan lelaki warga emas terperangkap kebakaran
Oleh CHERINE JON

28 Mac 2023, 4:19 pm
KUCHING – Seorang lelaki warga emas selamat setelah berjaya dikeluarkan oleh pasukan bomba ketika terperangkap di dalam rumahnya yang terbakar pada tengah malam tadi.
Namun, Oew Boi Hon, 73, melecur di kaki kiri, tangan dan muka akibat kebakaran yang meranapkan seluruh rumahnya di Lorong Sg Maong Ulu 3, di sini.
Jurucakap Pusat Gerakan Operasi Bomba Sarawak berkata, pihaknya menerima laporan mengenai kejadian kira-kira pukul 11.48 malam dan segera menggerakkan pasukan dari Balai Bomba dan Penyelamat (BBP) Batu Lintas dan BBP Tabuan Jaya ke lokasi.
“Setiba di lokasi, komander operasi melaporkan kebakaran melibatkan sebuah rumah telah terbakar 100 peratus.
“Seorang mangsa yang terperangkap telah berjaya diselamatkan oleh pasukan bomba dan dihantar ke Hospital Umum Sarawak untuk rawatan,” katanya dalam kenyataan, hari ini.
Menurutnya, rumah dua tingkat itu didiami mangsa dan isterinya Ling Hie Eng, 71. Bagaimanapun, katanya isteri mangsa berjaya menyelamatkan diri dan tidak mengalami sebarang kecederaan.

Menjelas lanjut, beliau berkata pasukan bomba berjaya mengawal kebakaran pada pukul 12.39 malam namun operasi ditamatkan sepenuhnya pada pukul 5.13 pagi setelah memastikan keadaan selamat. -KOSMO! ONLINE.


Polis tahan lelaki ‘terjun’ landasan LRT ambil fon telinga
Oleh NURUL IZZATI ZAINI

28 Mac 2023, 3:53 pm
PETALING JAYA – Gara-gara ingin mengambil fon telinga, seorang lelaki ditahan polis kerana menceroboh landasan keretapi Transit Aliran Ringan (LRT) di stesen Taman Paramount dekat sini semalam.
Ketua Polis Daerah Petaling Jaya, Mohamad Fakhrudin Abdul Hamid berkata, pihaknya menerima laporan pada pukul 9.28 pagi berkaitan tangkapan oleh polis bantuan Prasarana.
“Ketika kejadian kira-kira pukul 8.09 pagi itu, penggera landasan berbunyi dan mendapati seorang lelaki warga tempatan berusia 23 tahun berada di landasan LRT Platform 1 (Northbound).
“Lelaki yang bekerja sebagai seorang akauntan itu mengambil fon telinga dan menyebabkan tren tergendala selama tiga minit,” katanya dalam kenyataan hari ini.
Kes disiasat di bawah seksyen 62 Akta Keretapi 1991 (Akta 463). – KOSMO! ONLINE


MGB Berhad lancar Pangsapuri Saujana Indah di lokasi strategik Johor Bahru
Oleh MUHAMMAD FARID AHMAD TARMIJI

28 Mac 2023, 3:54 pm
PETALING JAYA – Anak syarikat LBS Bina Group Berhad, MGB Berhad melancarkan Pangsapuri Saujana Indah, sebuah pembangunan pangsapuri baharu, yang menawarkan kediaman dengan harga mampu milik dan selesa di Johor Bahru.
Dibangunkan di atas tanah pegangan bebas seluas 2.6 ekar (1.05 hektar), Pangsapuri Saujana Indah terdiri daripada 988 unit yang merangkumi dua buah menara dengan jumlah Nilai Pembangunan Kasar (GDV) sebanyak RM 437 juta.
Pangsapuri Saujana Indah yang terletak di tengah-tengah nadi permata Selatan yang sedang meningkat naik menawarkan beberapa jenis unit kediaman pangsapuri dengan harga bermula daripada RM352,000.
Terdapat dua buah menara kediaman, iaitu Menara A setinggi 37 tingkat terdiri daripada 393 unit dan Menara B, juga setinggi 37 tingkat dengan 595 unit.
DIBANGUNKAN di atas tanah pegangan bebas seluas 2.6 ekar, Pangsapuri Saujana Indah terdiri daripada 988 unit yang merangkumi dua buah menara.
Tarikan utama pembangunan ini adalah akses mudah melalui lebuhraya utama seperti, Lebuhraya Utara-Selatan, Lebuhraya Pantai Baru ke Bandar Iskandar Puteri, Lebuhraya Pasir Gudang, Lebuhraya EDL, Lebuhraya Pantai Timur JB dan Lebuhraya Senai-Desaru.
Pembangunan ini juga terletak hanya 20 minit dari Kompleks Imigresen, Kastam dan Kuarantin (CIQ), dan menjadikannya lokasi yang amat sesuai bagi mereka yang kerap keluar negara.

Pangsapuri Saujana Indah terletak di antara bandar Molek dan Johor Jaya yang sedang pesat membangun.
Selain dari itu, Pangsapuri Saujana Indah ini juga terletak berdekatan dengan Kelab Golf Daiman 18, tumpuan ideal bagi penggemar sukan golf.
Nikmati pelbagai kemudahan seperti kolam renang, taman permainan kanak-kanak, dewan serbaguna, surau, BBQ, zon kecergasan, gimnasium bagi menggalakkan gaya hidup sihat, di bandar indah Johor Jaya di samping meneroka kawasan-kawasan menarik yang terletak berhampiran kawasan pembangunan tersebut seperti, Taman Tema Air Austin Height, yang hanya terletak 10 minit daripada kediaman ini.
Nikmati pelbagai kemudahan seperti kolam renang, taman permainan kanak-kanak, dewan serbaguna, surau.
Bagi pencinta alam sekitar, pembangunan ini juga berhampiran dengan Taman Tasik Seri Alam dan Tasik Biru Seri Alam yang amat terkenal dengan pemandangan indah dan menakjubkan di kalangan penggemar sukan mendaki dan lasak.
Pangsapuri Saujana Indah menawarkan gabungan sempurna di antara harga mampu milik dan kemudahan, menjadikan ianya ideal untuk keluarga dan warga kerja yang sedang mencari kehidupan serba selesa di Johor Bahru.
Naib Pengerusi Eksekutif MGB Berhad, Tan Sri Lim Hock San berkata, Pangsapuri Saujana Indah merupakan produk daripada sebuah syarikat yang mempunyai rekod prestasi kukuh dan mempunyai keupayaan pembinaan serta kekuatan kewangan yang teguh.

HOCK SAN
“Ini memberikan kami kelebihan di dalam menyiapkan projek tepat pada masanya, mengikut peruntukan bersesuaian yang mendorong sentimen keyakinan yang tinggi di kalangan bakal pembeli rumah,” katanya.
Pangsapuri Saujana Indah akan menjadi projek terkini yang tersenarai di bawah kempen ‘LBS Fabulous Extra 2022-23’ di mana pembeli rumah akan berpeluang untuk membawa pulang hadiah cabutan bertuah bernilai RM 1.5 juta.
Hadiah ini termasuk 22 unit kereta Perodua Axia, 41 unit motosikal SM Sports 110R, 33 unit Sony 5.1 Cinema Home Soundbars, 46 unit basikal gunung Decathlon Rockrider ST30, Televisyen Panasonic 40 inci dan banyak lagi.
Maklumat lanjut mengenai Pangsapuri Saujana Indah di SINI


Dewan Rakyat: 5,695 kes usahawan bankrap tahun lalu
Oleh SITI A'ISYAH SUKAIMI

28 Mac 2023, 3:59 pm
KUALA LUMPUR – Jumlah kes kebankrapan melibatkan usahawan pada tahun lalu merekodkan penurunan kepada 5,695 kes berbanding tahun 2021 yang mencatatkan sebanyak 6,554 kes.
Menteri Pembangunan Usahawan Dan Koperasi, Datuk Ewon Benedick berkata, ia susulan pindaan oleh Jabatan Insolvensi Malaysia (MdI) iaitu peruntukan perenggan 5(1)(a) Akta 360 melalui Akta Insolvensi (Pindaan) 2020 [Akta A1624] yang telah diwartakan pada 22 Oktober 2020 dan berkuat kuasa sejak 1 September 2021.
Katanya, melalui pindaan tersebut, nilai had minimum keberhutangan dinaikkan kepada RM100,000.
“Sebagai usaha membantu mengurangkan kadar kebankrapan dalam kalangan usahawan, kerajaan telah memperkenalkan Perkiraan Sukarela atau Voluntary Arrangement dengan izin di dalam Akta Insolvensi 1967 [Akta 360] yang mula berkuat kuasa pada 6 Oktober 2017.
“Penghutang boleh memohon perintah interim daripada mahkamah untuk penggantungan prosiding kebankrapan sementara rundingan diadakan di antara penghutang dengan pemiutang berhubung pelan cadangan bayaran balik hutang,” katanya di Dewan Rakyat, hari ini.
Beliau berkata demikian menjawab pertanyaan Datuk Awang Hashim (PN-Pendang) berhubung langkah jangka panjang diambil bagi mengurangkan kadar bankrap dalam kalangan usahawan Bumiputera serta meningkatkan kemampanan golongan tersebut.

Dalam pada itu, Ewon berkata, MdI telah dan sedang melaksanakan pelbagai program bagi mewujudkan kesedaran masyarakat tentang isu muflis dengan melaksanakan program bersama masyarakat serta MdI Prihatin.
“MdI juga menggunakan saluran sosial media bagi penyampaian maklumat yang berkaitan dan antara kumpulan sasar yang difokuskan adalah daripada golongan usahawan Bumiputera.
“Selain itu bermula 1 Mac 2023, kerajaan juga telah melaksanakan inisiatif untuk melepaskan individu yang bankrap bagi kategori hutang berskala kecil iaitu jumlah tuntutan hutang yang diperakukan dengan jumlah RM500,000 dan ke bawah dengan bersyarat,” katanya.
Maklumat lanjut boleh diperolehi di laman web www.mdi.gov.my. – KOSMO! ONLINE


Ibu Shuib tidak terpaksa terima Watie jadi menantu
Oleh NUR EMIRA SAIZALI

28 Mac 2023, 4:20 pm
PETALING JAYA – “Bersangka baik pada bulan puasa, tiada istilah terpaksa dalam diri saya.”
Demikian respons ibu kepada penyampai radio dan pelawak, Shuib iaitu Salamiah Jalani apabila didakwa terpaksa menerima kehadiran usahawan Watie Hanafiah sebagai calon menantunya.
Perkara tersebut disuarakan seorang pengguna TikTok selepas Salamiah memuat naik video bersama Watie.
Menangkis dakwaan yang dilemparkan netizen, Salamiah menegaskan tidak pernah memaksa dirinya untuk menerima Watie memandangkan dia juga tidak sempurna.
“Lagi pula saya tidak sesempurna mana dan sentiasa bersyukur dengan apa adanya,” balasnya kepada seorang netizen.
Selain isu penerimaan, Salamiah turut membalas komen netizen yang memuji busana digayakan Watie kerana kelihatan lebih sopan berbanding dalam beberapa videonya sebelum ini.

“Orang baru berhijab, tidak bolehlah nak dihakimi serta-merta. Perlu dididik perlahan-lahan,” katanya.
Terdahulu, hubungan Shuib dan Watie mula dihidu apabila kedua-duanya dilihat kerap keluar bersama.
Tidak berahsia, Shuib mengakui sedang mengenal hati budi Watie malah dijangka bakal mendirikan rumah tangga sekitar pertengahan tahun ini.
Sekadar info, hasil perkahwinan Shuib dengan Allahyarham Siti Sarah yang meninggal dunia akibat Covid-19, mereka dikurniakan empat orang cahaya mata. – KOSMO! ONLINE


Pengendali makanan dinasihatkan tidak pakai barang kemas
Oleh KOSMO

28 Mac 2023, 4:09 pm
PETALING JAYA – Pengendali makanan terutama yang berniaga di bazar Ramadan dinasihatkan tidak memakai sebarang aksesori semasa mengendalikan makanan.
Ini kerana menerusi perkongsian di laman Facebook Public Health Malaysia (PHM), aksesori seperti gelang emas dikhuatiri menjadi tempat pembiakan kuman dan kotoran.
Sekali gus kata PHM, ia boleh menyebabkan pencemaran pada makanan dan minuman yang dijual oleh seseorang peniaga.
“Perhatian kepada pengendali makanan , pastikan anda tidak memakai gelang emas atau aksesori semasa mengendalikan makanan.
“Terdapat banyak kotoran dan kuman yang berkumpul dicelah-celah aksesori tersebut dan ini boleh menyebabkan pencemaran makanan berlaku,” tulisnya di laman Facebook.
Menurut PHM, selain gelang emas, jam tangan dan cincin juga tidak sesuai dipakai semasa mengendali makanan. – KOSMO! ONLINE


SPRM nafi pegawai kanan dalang rasuah syarikat korporat
Oleh MOHD RIDZAUDDIN ROSLAN

28 Mac 2023, 3:58 pm
PUTRAJAYA- Suruhanjaya Pencegahan Rasuah Malaysia (SPRM) menafikan sekeras-kerasnya dakwaan dibuat sebuah blog palsu yang mendakwa dua pegawai kanannya menjadi dalang isu rasuah dan salah guna kuasa melibatkan syarikat korporat.
SPRM berkata, kedua-dua pegawai terlibat telah dipanggil memberikan penjelasan dan mereka seterusnya membuat laporan polis untuk menyangkal tohmahan itu.
“Sehubungan itu, SPRM yakin perkara tersebut merupakan tohmahan liar dan tidak bertanggungjawab yang sengaja dilemparkan kepada pegawai terbabit bagi menimbulkan persepsi negatif.
“Namun, sekiranya wujud bukti, pihak berkaitan harus tampil membuat aduan atau laporan kepada penguat kuasa dan bukannya membuat tohmahan menerusi media sosial yang berselindung di sebalik identiti palsu,” katanya dalam satu kenyataan di sini tadi.
Katanya, SPRM juga tidak membuka kertas siasatan sewenangnya tanpa bukti dan fakta tepat.
“Setiap siasatan dijalankan adalah mengikut prosedur operasi standard (SOP) berlandaskan undang-undang yang diperuntukkan serta dipantau oleh lima badan pemantau bebas.

“Seterusnya, mengikut prinsip pengasingan kuasa, Pejabat Peguam Negara berfungsi sebagai mekanisme semak dan imbang bagi memastikan hanya kes mempunyai bukti dan fakta kukuh diberikan izin untuk mendakwa mengikut budi bicaranya,” tegasnya.
Jelasnya, SPRM juga tidak akan tunduk kepada tekanan mana-mana pihak untuk mengalihkan perhatian kes rasuah dan penyelewengan yang sedang disiasat dengan pelbagai tohmahan yang sengaja direka. – KOSMO! ONLINE


Fadillah terima kunjungan Setiausaha Kewangan Hong Kong
Oleh MUHAMMAD NAJIEB AHMAD FUAD

28 Mac 2023, 4:16 pm
PETALING JAYA – Timbalan Perdana Menteri, Datuk Seri Fadillah Yusof menerima kunjungan Setiausaha Kewangan Hong Kong, Paul Chan Mo-Po di bangunan Parlimen hari ini.
Melalui hantaran di Facebook rasmi beliau hari ini memaklumkan, ia adalah perjumpaan tertinggi pertama antara Malaysia dan Hong Kong dalam tempoh tiga tahun.
Katanya, seiring dengan peralihan pusat ekonomi ke rantau Asia, Hong Kong merupakan antara rakan dagang terpenting bagi Malaysia dan menjadi destinasi eksport Malaysia yang ke-5 terbesar.
“Nilai dagangan di antara Malaysia dengan Hong Kong juga telah mencatatkan peningkatan sebanyak 20 peratus pada tahun 2022, iaitu daripada USD21.68 billion (USD1= RM4.40) pada 2021 kepada USD25.69 billion pada 2022.
“Dalam pertemuan itu saya telah menyentuh mengenai peri pentingnya memperkukuhkan hubungan dua hala dan membuka peluang baharu dalam sektor lain yang berpontensi tinggi seperti perkhidmatan, agrikomoditi, pelancongan dan kebudayaan, pendidikan, perkhidmatan dan ekonomi digital,” katanya di sini hari ini.
Fadillah berkata, beliau turut dijemput Paul Chan Mo-Po bagi mengadakan lawatan rasmi ke Hong Kong dan melawat hub ekonomi terbaru the Greater Bay Area (GBA) yang menghubungkan wilayah Guangzhou-Hong Kong-Macao.

“GBA merupakan sebuah kawasan yang mempunyai potensi besar pelaburan khususnya dalam sektor teknologi tinggi,” ujarnya.
Pertemuan kira-kira 30 minit itu, turut dihadiri Timbalan Ketua Setiausaha (Perancangan Strategik dan Pengurusan) Kementerian Perladangan dan Komoditi (KPK), Abdul Hadi Omar dan Ketua Pegawai Eksekutif Majlis Minyak Sawit Malaysia (MPOC), Belvinder Kaur Sron. – KOSMO! ONLINE


Nazrief Nazri doa tiada penyondol kacau rumah tangga
Oleh NUR AL-FAIRUZA SYARFA NOR SAIDI

28 Mac 2023, 3:45 pm
PETALING JAYA – “Semoga taman syurga kita bebas daripada haiwan yang menyondol dan serangga perosak. Amin.”
Demikian ucapan mencuit hati tetapi sarat makna mendalam daripada pelakon Nazrief Nazri sempena ulang tahun isterinya, Aizatul Aqma Hamdan semalam.
Pelakon filem Seratus itu turut menitipkan ucapan terima kasih kepada teman hidupnya itu yang juga seorang model kerana menjadi isteri terbaik sepanjang mereka hidup bersama.
“Selamat hari jadi LOML (love of my life). Terima kasih sebab ada waktu susah dan senang. Awak isteri dan ibu terbaik buat Noah,” kongsinya menerusi Instagram.
Rata-rata pengikut laman sosial pelakon itu terhibur melihat kapsyen yang ditulis Nazrief termasuk rakan selebriti, Puteri Sarah yang meninggalkan emoji ketawa.
Membalas komen aktres tersebut, Nazrief menyatakan dia mengambil iktibar seolah-olah merujuk kepada kes kecurangan dan kehadiran orang ketiga dalam rumah tangga beberapa selebriti tanah air.

Sekadar info, Nazrief dan Aizatul selamat diijab kabul pada November 2019 dan dikurniakan seorang cahaya mata lelaki, Noah yang berusia dua tahun. – KOSMO! ONLINE


Lelaki hilang nyawa selepas curi telefon
Oleh ADNAN IBRAHIM

28 Mac 2023, 4:12 pm
BATU PAHAT – Seorang lelaki maut selepas kenderaan dinaiki bersama seorang rakannya terbabas ketika cuba melarikan diri selepas mencuri telefon bimbit dalam kejadian di Jalan Parit Jalil di sini semalam.
Ketua Polis Daerah Batu Pahat, Asisten Komisioner Ismail Dollah berkata, kejadian berlaku kira-kira pukul 3.30 petang itu melibatkan tiga buah kenderaan iaitu Mazda, Proton Wira dan Produa Axia.
Katanya, siasatan awal mendapati kemalangan berlaku apabila mangsa yang berusia 43 tahun serta pemandu kereta Proton Wira berusia cuba melarikan diri selepas mencuri telefon bimbit milik pemandu kereta jenis SUV Mazda CX5.
“Sebaik sampai di lokasi kejadian, pemandu kereta jenis SUV Mazda CX5 yang berusia 31 tahun secara tiba-tiba hilang kawalan dan melanggar bahagian belakang kereta Proton Wira yang dikejarnya itu.
“Akibat perlanggaran itu, pemandu kereta Proton Wira dipercayai hilang kawalan dan bertembung dengan sebuah kereta Produa Axia dinaiki sepasang suami isteri yang datang dari arah bertentangan,”katanya.
Akibat perlanggaran itu, Ismail berkata, mangsa mengalami kecederaan parah dan meninggal dunia dilokasi kejadian manakala rakannya hanya cedera ringan.

Ujarnya, pasangan suami isteri yang menaiki kereta Produa Axia cedera parah dan kini dirawat di Hospital Sultanah Nora Ismail (HSNI), pemandu kereta SUV Mazda CX5 tidak mengalami sebarang kecederaan.
“Kes disiasat di bawah Seksyen 41(1) Akta Pengankutan Jalan 1987 kerana melibatkan kematian dan sekiranya ada mana-mana saksi awam yang melihat kejadian boleh berhubung dengan Pegawai Penyiasat Inspektor Muhammad Asma’i Md Yusuff di talian 013-6550128,”katanya.-KOSMO! ONLINE.


TPM sahkan peletakan jawatan Ketua Menteri Melaka
Oleh ABDUL RASHID ABDUL RAHMAN

29 Mac 2023, 8:17 pm
BENTONG – Timbalan Perdana Menteri Datuk Seri Dr. Ahmad Zahid Hamidi mengesahkan peletakan jawatan Ketua Menteri Melaka, Datuk Seri Sulaiman Md Ali sekali gus mengesahkan spekulasi pertukaran tampuk kepimpinan negeri Melaka.
Ahmad Zahid yang juga Presiden UMNO berkata, beliau telah bertemu dengan Sulaiman semalam dan beliau menyerahkan kepada Yang Dipertua Negeri Melaka, Tun Mohd. Ali Mohd. Rustam bagi memilih calon yang sesuai.
“Saya ingin mengesahkan bahawa saya telah menerima surat peletakan jawatan daripada Yang Amat Berhormat Datuk Seri Sulaiman Md Ali Ketua Menteri Melaka.
“Saya akan menghadap Yang Dipertua Negeri Melaka, Tun Mohd. Ali Mohd. Rustam untuk mempersembahkan nama calon bersesuaian bagi pelantikan Ketua Menteri yang baharu,”katanya dalam sidang akhbar pada Majlis Santunan Kasih Ramadan Jabatan Kemajuan Masyarakat (Kemas) di Masjid Al-Falah Kampung Lebu di sini hari ini.
Spekulasi peletakan jawatan Ketua Menteri Melaka yang Ke-13 itu bertiup kencang sejak semalam menyaksikan bakal berlaku perubahan tampuk kepimpinan negeri Melaka.
Berdasarkan spekulasi mendakwa Pengerusi Badan Perhubungan UMNO Melaka, Datuk Seri Ab. Rauf Yusoh akan mengangkat sumpah sebagai Ketua Menteri Melaka yang baharu.

Menurut Ahmad Zahid beliau menyerahkan kepada kebijaksaan Yang Dipertua Negeri Melaka, Tun Mohd. Ali Mohd. Rustam menentukan masa sesuai untuk menerima watikah dan juga majlis angkat sumpah.
Dalam pada itu mengenai calon disenarai pendek beliau berkata perkara itu hanya akan dipersembahkan kepada Yang Dipertua Negeri Melaka, Tun Mohd. Ali Mohd. Rustam.
Ditanya mengenai sama ada Ab. Rauf disenarai sebagai calon Ketua Menteri beliau enggan mengesahkan atau menafikan perkara itu.-KOSMO! ONLINE


Menteri Pertahanan berbuka puasa bersama warga TUDM di Pangkalan Udara Sendayan
Oleh ZAKKINA WATI AHMAD TARMIZI

29 Mac 2023, 9:52 pm
SEREMBAN – Menteri Pertahanan, Datuk Seri Mohamad Hasan hari ini menghadiri majlis berbuka puasa bersama kira-kira 500 orang warga Tentera Udara Diraja Malaysia (TUDM) di Pusat Islam, Pangkalan Udara Sendayan, Bandar Sri Sendayan hari ini.
Kehadiran beliau bersama isteri, Datin Seri Raja Salbiah Tengku Nujumudin disambut oleh Panglima Tentera Udara, Jeneral Tan Sri Mohd. Asghar Khan Goriman Khan dan Timbalan Panglima Tentera Udara, Leftenan Jeneral Datuk Seri Muhamad Norazlan Aris.
Pangkalan Udara Sendayan merupakan lokasi pertama beliau bersama warga Angkatan Tentera Malaysia (ATM) dalam majlis berbuka puasa tahun ini.
Pada majlis tersebut, Mohamad turut menyempurnakan penyampaian sumbangan kebajikan kepada 50 orang warga TUDM yang terdiri daripada lima kategori penerima termasuk asnaf, anak-anak istimewa (orang kurang upaya), pesakit kronik yang terdiri daripada warga TUDM dan waris, balu dan saudara baharu.
Mohamad kemudian turut bersama-sama menunaikan solat Maghrib seterusnya menikmati jamuan makan sebelum menunaikan solat Isyak serta solat sunat tarawih berjemaah yang diimamkan oleh Pegawai Staf 1 Agama, Markas Tentera Udara, Leftenan Kolonel Salahuddin Safeie.


4 beradik maut selepas berbuka puasa, rumah didiami terbakar
Oleh NUR ALINA HASSAN

29 Mac 2023, 11:13 pm
MUAR – Empat beradik maut selepas kediaman dihuni mereka di Lorong Haji Muhammad, Jalan Ismail, Kampung Sabak Awor di sini, terbakar sebentar tadi.
Dalam kejadian pukul 7.49 petang itu, mangsa masing-masing dua lelaki dan dua perempuan berusia antara tiga hingga lapan tahun itu ditemui meninggal dunia.
Komander Operasi dari Balai Bomba dan Penyelamat (BBP) Muar, Timbalan Penguasa Bomba II Shahrizal Mokhtar berkata, kebakaran melibatkan rumah jenis separuh kekal berkeluasan 50 kaki x 35 kaki.
“Kebakaran telah memusnahkan 80 peratus daripada keseluruhan rumah tersebut. Setelah api padam sepenuhnya pihak bomba bertindak membuat pencarian mangsa.
“Empat mangsa terdiri daripada dua kanak-kanak perempuan berusia enam dan empat tahun serta dua kanak-kanak lelaki berusia tiga dan lapan tahun ditemui di dalam bilik air rumah tersebut dalam keadaan tidak sedarkan diri,” katanya dalam kenyataan.
Menurut beliau seramai 20 anggota dari BBP Muar dan BBP Bukit Gambir dibantu dua jentera Fire Rescue Tender (FRT) serta satu Unit Bantuan Perkhidmatan Kecemasan (EMRS) dikejarkan ke tempat kejadian.

Katanya, pemeriksaan lanjut oleh pegawai perubatan mengesahkan semua mangsa telah disahkan meninggal dunia dan telah diserahkan kepada pihak polis untuk tindakan lanjut.
“Punca kebakaran dan anggaran kerugian masih dalam siasatan, operasi tamat pada pukul 9.52 malam ini,” ujarnya.-KOSMO! ONLINE


Dua beradik maut tercampak sebelum dilanggar lori
Oleh MUHAMMAD ZIKRI

29 Mac 2023, 8:21 pm
PONTIAN – Dua beradik terbunuh selepas motosikal dinaiki mereka terlibat dalam kemalangan melibatkan tiga buah kenderaan di Kilometer 91.6 Jalan Johor Bahru – Batu Pahat dekat Tampok, Benut, di sini tengah hari tadi.
Dalam kejadian pada pukul 1.30 tengah hari itu, penunggang motosikal, Siti Al Adawiyah Alili, 27, dan Masitah Abdullah, 18, meninggal dunia di tempat kejadian.
Ketua Polis Daerah Pontian, Superintendan Mohammad Shofee Tayib berkata, melibatkan tiga buah kenderaan iaitu dua dari arah Batu Pahat (kereta dan lori) manakala motosikal dari arah Pontian ke Batu Pahat.
“Hasil siasatan awal mendapati, kereta yang datang dari arah Batu Pahat cuba memotong lori yang berada di hadapannya, tiba-tiba datang motosikal dari arah Pontian ke Batu Pahat di laluan bertentangan.
“Motosikal tersebut dipercayai telah melanggar bahagian hadapan kereta tersebut menyebabkan penunggang dan pembonceng tercampak dan terkena bahagian hadapan lori tersebut,”katanya dalam satu kenyataan di sini hari ini.
Mohammad Shofee berkata, akibat pelanggaran tersebut penunggang dan motosikal mendapat kecederaan parah dan disahkan meninggal dunia di tempat kejadian.

Sementara itu, bapa saudara kepada kedua-dua mangsa, Mohamad Hatman, 50, berkata, mereka berdua merupakan adik-beradik namun berlainan bapa.
Katanya, kedua-dua mereka tinggal di Rengit, Batu Pahat dipercayai baru lepas menjalani temuduga dan dalam perjalanan balik ke rumah ketika kejadian.-KOSMO! ONLINE


Anwar tokoh pertama bertemu Presiden China selepas dilantik semula
Oleh AMREE AHMAD

29 Mac 2023, 8:28 pm
PUTRAJAYA – Lawatan Perdana Menteri, Datuk Seri Anwar Ibrahim ke China melakar sejarah tersendiri apabila menjadi tokoh asing pertama bertemu presiden negara itu selepas beliau dilantik semula.
Menurut kenyataan Wisma Putra, lawatan itu juga merupakan kunjungan sulung Anwar ke China sejak menyandang jawatan ketua kerajaan Malaysia ke-10 pada 24 November 2022 lalu.
“Lawatan itu turut bersejarah kerana beliau pemimpin luar pertama berjumpa Perdana Menteri China, Li Qiang yang dilantik 11 Mac lalu menggantikan Li Keqiang.
“Anwar muncul sebagai tokoh negara asing sulung mengadakan pertemuan dengan pemimpin China, Xi Jinping yang dilantik kembali bagi penggal ketiga,” katanya di sini tadi.
Anwar juga akan menerima kunjungan hormat Pengerusi Kongres Nasional Rakyat, Zhao Leji yang bakal menyentuh usaha pengukuhan peranan parlimen kedua-dua negara itu.
Seterusnya, Perdana Menteri bertemu rakan sejawatnya yang akan memberi peluang bagi membincangkan kerjasama pragmatik dan merangkumi banyak bidang berkepentingan. – KOSMO! ONLINE


Proses 10,000 permohonan kewarganegaraan dibuat secara teliti
Oleh MOHD RIDZAUDDIN ROSLAN

29 Mac 2023, 8:24 pm
PUTRAJAYA- Sasaran memproses 10,000 permohonan kewarganegaraan pada tahun ini akan dibuat secara teliti dengan tidak sekali-kali berkompromi soal kelonggaran terma syarat semata-mata mahu mencapai penyelesaian itu.
Menteri Dalam Negeri, Datuk Seri Saifuddin Nasution Ismail berkata, KDN akan mengikuti segala prosedur dan proses itu dengan teliti sebagaimana ditetapkan dalam Perlembagaan Persekutuan.
“Kita tidak akan kompromi soal keselamatan semata-mata hanya mahu mencapai KPI ditetapkan kerana apabila membabitkan soal kerakyatan, ia sudah dinyatakan dengan jelas, ada garis panduan dalam Perlembagaan berkait soal kerakyatan.
“Kita hanya perlu ikut sahaja garis panduan ditetapkan itu. Tiada sebab semata mahu mencapai 10,000 itu, kita kompromi soal keselamatan negara.
“Jadi kita akan teliti setiap permohonan sebaiknya, ini bukan ‘roket sains’ tapi logik akal,” katanya dalam Sesi Dialog Menteri Dalam Negeri Bersama Media di sini hari ini.
Saifuddin berkata, bagi tempoh empat bulan ini sejak menerajui KDN, beliau sudah membuat keputusan permohonan lebih 5,600.

“Saya ditemani pegawai kanan dalam KDN ambil tanggungjawab bersama dalam membuat keputusan beri kelulusan atau menilai permohonan.
“Kalau ada yang mohon warganegara tapi tidak pernah pijak kaki ke Malaysia, jadi faham-fahamlah,” katanya.
Pada Februari lalu, Saifuddin berkata, KDN menyasarkan untuk memproses sekurang-kurangnya 10,000 permohonan taraf kewarganegaraan pada tahun ini.
Katanya, sejak beliau berkhidmat di KDN pada Disember tahun lalu, sebanyak 4,294 permohonan telah diproses dan daripada jumlah itu, hampir 67 peratus diluluskan, manakala bakinya ditolak. – KOSMO! ONLINE


Wanita temui mutiara dalam tiram semasa makan malam
Oleh KOSMO!

29 Mac 2023, 9:30 pm
WASHINGTON – Seorang wanita di negeri Texas, Amerika Syarikat (AS) ternyata memiliki tuah apabila menemui sebutir mutiara di dalam tiram semasa menikmati makan malam romantik, lapor akhbar New York Post semalam.
“Kami sedang makan tiram dan menemui sebutir mutiara,” kata Kenia Mac kepada laman berita Jam Press mengenai penemuan itu.
Mac bersama kekasihnya, Juan Manuel ketika kejadian sedang menikmati makan malam di sebuah restoran makanan laut di Dallas.
Dia pada awalnya menemui sebuah objek berkilat dalam hidangan tiram yang dipesan. Setelah memeriksa, ia ternyata adalah sebutir mutiara.
“Ia kecil tetapi ia adalah mutiara,” katanya.
Mac masih belum menghantar mutiara itu untuk dinilai keasliannya, namun ia berpotensi mencecah sehingga beribu-ribu ringgit, demikian menurut laman Pearl Source. – Agensi


Wanita tinggal motosikal atas jalan ketika dengar siren bomba
Oleh KOSMO!

29 Mac 2023, 10:30 pm
JAKARTA – Sebuah klip video tular di media sosial Indonesia memaparkan tindakan seorang wanita yang meninggalkan motosikal di tengah jalan raya kerana terlalu panik apabila mendengar bunyi siren bomba, lapor laman berita Liputan 6 semalam.
Video yang dirakam di sebatang jalan itu dimuat naik dalam akaun Instagram @fakta.indo.
Beberapa pengguna jalan itu pada awalnya kelihatan berhenti di lampu isyarat merah.
Mereka kemudian beralih dari jalan tersebut untuk memberi laluan apabila sebuah jentera bomba membunyikan siren.
Seorang wanita tiba-tiba ketakutan ketika mendengar siren bomba lalu meninggalkan motosikalnya di tengah jalan.
Difahamkan, tindakan pemandu jentera bomba yang meminta pengguna jalan raya memberi laluan berkemungkinan membuatkan wanita itu panik.

Kejadian itu mendapat perhatian netizen di ruangan komen.
“Boleh jadi dia panik kerana takut lori atau kenderaan besar merempuhnya ketika mendengar siren. Disebabkan itu, wanita tersebut terus menyelamatkan diri,” komen seorang netizen. – Agensi


MrBeast beri kereta kepada pelayan restoran sebagai tip
Oleh KOSMO!

29 Mac 2023, 8:30 pm
WASHINGTON – Pesohor YouTube Amerika Syarikat (AS) yang dikenali sebagai MrBeast, mengundang pelbagai reaksi netizen selepas memuat naik video terbaharu menunjukkan dia memberikan tip kepada seorang pelayan restoran dengan cara menghadiahkan sebuah kereta, lapor akhbar New York Post semalam.
MrBeast atau nama sebenarnya Jimmy Donaldson, 24, memuat naik sebuah klip video yang memaparkan pertanyaannya kepada seorang pelayan bernama Amy mengenai tip paling banyak pernah diterimanya.
“Lebih kurang AS$50 (RM220),” jawab Amy.
“Adakah seseorang pernah memberi tip kereta?” tanya Donaldson sambil menghulur kunci kereta Toyota sedan berwarna hitam kepada Amy.
Kereta tersebut mempunyai cetakan logo coklat jenama Feastables yang diusahakan oleh Donaldson. Logo saluran YouTube Mr.Beast juga dicetak pada bonet kereta itu.
“Saya benar-benar lewat untuk bekerja hari ini kerana Uber tiba lambat. Saya sangat terkejut sekarang. Saya juga tidak tahu memandu,” kata Amy.

Kandungan video seperti itu bukan perkara baharu buat Donaldson yang dilaporkan menghadiahkan wang tunai berjumlah kira-kira AS$3.2 juta (RM14.1 juta) tahun lepas, lapor laman berita Insider.
Video itu mendapat pelbagai reaksi netizen di ruangan komen.
“Beruntung dia mendapat kereta tetapi saya berpendapat, saya enggan memandu kereta mempunyai logo Feastables,” komen seorang netizen. – AGENSI


Anwar tiba di China sertai BFA 2023
Oleh MUHAMMAD NAJIEB AHMAD FUAD

29 Mac 2023, 9:02 pm
PETALING JAYA – Perdana Menteri, Datuk Seri Anwar Ibrahim tiba di Hainan hari ini bagi menghadiri Forum Boao bagi Persidangan Tahunan Asia (BFA 2023) di China.
Ketibaan beliau di Lapangan Terbang Qionghai Boao petang tadi, disambut Menteri Luar Negeri Datuk Seri Zambry Abdul Kadir, Ketua Setiausaha Kementerian Luar Negeri, Datuk Seri Amran Mohamed Zin dan Duta Besar Malaysia ke Republik Rakyat China, Raja Datuk Nushirwan Zainal Abidin.
Anwar berkata, lawatan tersebut cukup bermakna bukan sahaja bagi mengukuhkan lagi hubungan diplomatik Putrajaya dan Beijing yang terjalin sejak 1974 malah, amat besar harapan agar China kekal sebagai antara rakan dagang terbesar kita.
“Di Hainan, saya juga dijadual akan menghadiri serta menyampaikan ucaptama di BFA 2023,” katanya dalam kenyataan di Facebook miliknya malam ini.
Ahli Parlimen Tambun itu, berdepan jadual padat di republik berkenaan selama empat hari bermula hari ini.
Antara program yang akan dihadiri Perdana Menteri itu adalah majlis berbuka puasa yang akan dihadiri lebih 200 rakyat Malaysia di China dan delegasi Malaysia di Beijing.

Selain itu, Perdana Menteri akan menyampaikan ucapan di Universiti Tsinghua, yang merupakan salah satu universiti tersohor di republik itu.
Anwar turut akan mengadakan kunjungan hormat ke atas Presiden China, Xi Jinping selain menghadiri iftar yang dianjurkan oleh Malaysia-China Chamber of Commerce pada 31 Mac serta dijadual terlibat Mesyuarat Meja Bulat bersama pelabur-pelabur berprofil tinggi dan tokoh-tokoh korporat China diikuti dengan Forum Perniagaan membabitkan 1,000 orang peserta dari kedua-dua negara.
Turut mengiringi dalam lawatan rasmi berkenaan ialah Menteri Perdagangan Antarabangsa dan Industri (MITI), Tengku Datuk Seri Zafrul Tengku Abdul Aziz, Menteri Pengangkutan, Anthony Loke, Menteri Perumahan dan Kerajaan Tempatan, Nga Kor Ming, Menteri Sains, Teknologi dan Inovasi, Chang Lih Kang dan Menteri Pelancongan, Seni dan Budaya, Datuk Seri Tiong King Sing. – KOSMO! ONLINE


Lisa, Beto buat filem Istanbul Aku Datang tular
Oleh NUR EMIRA SAIZALI

29 Mac 2023, 8:00 pm
PETALING JAYA – Gara-gara sebuah video promosi produk makanan menggabungkan dua pelakon popular iaitu Beto Kusyairy dan Datin Lisa Surihani, filem Istanbul Aku Datang kembali menjadi bualan ramai sehingga sohor kini dalam media sosial.
Gandingan dua pelakon itu sekali gus mengimbau memori 11 tahun lalu ketika mereka menjadi hero dan heroin dalam filem Istanbul Aku Datang yang pernah mencetuskan fenomena suatu ketika dahulu.
“Dejavu bukan? Selepas 11 tahun, dia datang balik mengganggu hidup saya,” kata Lisa dalam ruangan kapsyen video yang dimuat naik dalam Instagram miliknya.
Selain itu, kemunculan dan reaksi suami Lisa, Datuk Yusry Abd Halim juga mencuri perhatian ramai apabila Beto memberitahu pernah mengahwini aktres dan pengacara itu sebelum ini.
“Dulu saya pernah kahwin dengan isteri abang, dalam filem,” kata Beto.
Rata-rata netizen memberitahu gandingan dua figura tersebut membuatkan mereka mengimbau semula filem arahan Bernard Chauly berkenaan termasuk keserasian Lisa dan Beto.

“Disebabkan video ini, aku menonton semula filem Istanbul Aku Datang.
“Gandingan Lisa, Beto memang hebat. Ingatkan ini sambungan filem, rupa-rupanya iklan!” komen netizen.
Disebabkan iklan tersebut, filem tersebut mencatat sohor kini dalam Twitter selepas meraih lebih 7,000 ciapan.
Sekadar info, selain Beto dan Lisa, Istanbul Aku Datang yang ditayangkan di pawagam pada tahun 2012 turut dibarisi Tomok dan Aizat Amdan. – KOSMO! ONLINE


Sanusi dilarang hadir majlis kerajaan persekutuan?
Oleh Mohd Kamarul Hasifi Kamarudin dan KOSMO

29 Mac 2023, 7:57 pm
Sanusi dilarang hadir majlis kerajaan persekutuan? | 15 MINIT MMTV 29 MAC 2023


Lelaki tetak bekas teman wanita enggan ‘rujuk’
Oleh KOSMO!

29 Mac 2023, 6:30 pm
BANGKOK – Seorang lelaki di wilayah Trat, timur Thailand didakwa membunuh bekas teman wanitanya dengan menetak badan mangsa secara kejam selepas gagal memenangi hatinya semula, lapor laman berita Thaiger, semalam.
Ketika kejadian, mangsa dilaporkan melompat keluar dari tingkap di aras dua kediamannya dan berlari ke dalam sebuah restoran, lokasi di mana dia bekerja, ketika cuba menyelamatkan diri.
Suspek yang dikenali sebagai James, kemudian mengejar mangsa ke dalam restoran tersebut sebelum mengambil pisau dapur dan menetak wanita tersebut berulang kali sehingga mati.
Balai Polis Mueang Trat dimaklumkan mengenai pembunuhan yang berlaku di mukim Nong Samet pada pukul 6 pagi (waktu tempatan), semalam. Polis menemui mayat Chonthikan, 20, dalam keadaan berlumuran darah di restoran itu.
Selain itu, seorang pelayan restoran, Srisamphan, 26, ditetak di bahagian kepalanya manakala seorang lagi pekerja, Wanthanee, 48, dikelar di leher. Kedua-dua mereka dibawa ke Hospital Trat.
Seorang pekerja, Kanphak berkata, dia bekerja di restoran itu pada pukul 5.45 pagi (waktu tempatan) apabila terdengar bunyi dentuman kuat dan melihat Chantikorn berlari masuk ke dalam premis berkenaan.

“Suspek mengejar mangsa, menarik rambutnya dan memukulnya,” kata Kanphak. Lelaki itu kemudian berlari ke dapur dan mengambil pisau pemotong.
Dia turut mengelar leher Wanthanee kerana cuba menghalangnya dan menetak Srisamphan di kepala sebelum berkali-kali menyerang bekas teman wanitanya lalu melarikan diri.
Selepas pembunuhan itu, sistem televisyen litar tertutup (CCTV) merakam James melarikan diri dengan melompat ke dalam Terusan Bang Phra. Polis kemudian mendapati dia bersembunyi di dalam hutan kira-kira 40 meter dari Jambatan Bang Phra.
Polis menahan James pada pukul 8.15 pagi (waktu tempatan) tetapi dia dibawa untuk menerima rawatan di Hospital Trat kerana mengalami kecederaan sebelum disoal siasat. – Agensi


Polis tahan 3 lelaki sebabkan kematian
Oleh ADNAN IBRAHIM

29 Mac 2023, 6:56 pm
BATU PAHAT – Polis menahan tiga lelaki warga tempatan disyaki terlibat dengan kemalangan sehingga menyebabkan kematian seorang lelaki lain dalam kejadian di Jalan Parit Jalil di sini Isnin lalu.
Ketua Polis Daerah Batu Pahat, Asisten Komisioner Ismail Dollah berkata, dua suspek ditahan pada pukul 3.30 petang di Balai Polis Tongkang Pecahdan seorang diberkas di rumahnya selain masing-masing berusia 31, 39 dan 49 tahun.
Menurutnya, siasatan awal mendapati kemalangan berlaku semasa pemandu kereta Mazda CX3 dan rakannya mengekori sebuah kereta jenis Proton Wira yang dipandu dari arah Tongkang Pechah ke Parit Sulong.
“Sampai di tempat kejadian pemandu Proton Wira dipercayai membrek secara mengejut menyebabkan Mazda CX3 gagal dikawal lalu terlanggar bahagian belakang Proton Wira.
“Ekoran pelanggaran tersebut Proton Wira telah terpusing masuk ke laluan sebelah kanan dan pada masa yang sama datang kereta Perodua Axia yang dipandu lelaki 42 tahun dan seorang penumpang perempuan 43 tahun dari arah bertentangan dan melanggar bahagian kiri Proton Wira.
“Akibat daripada pelanggaran tersebut penumpang Proton Wira meninggal dunia di tempat kejadian. Pemandu Proton Wira, pemandu dan penumpang Axia mengalami cedera ringan dan dihantar ke hospital untuk rawatan, manakala pemandu dan penumpang Mazda CX3 tidak mengalami kecederaan,” katanya dalam kenyataan hari ini.

Jelas Ismail lagi, hasil soal siasat pemandu Mazda CX3 mendakwa semasa berada di kilang plastik, Bandar Putera Indah, Tongkang Pechah telah ternampak lelaki tidak dikenali mencuri telefon bimbit jenis Oppo miliknya yang diletakkan di sebuah lori kemudian melarikannya.
Katanya, pemandu Mazda berkenaan dan rakannya mengejar sehingga 12 kilometer sebelum berlaku kemalangan.
“Berdasarkan siasatan lanjut pada semalam (28 Mac) polis telah membuat tangkapan, di mana dua daripadanya menyerah diri di balai dan seorang lagi di kediamannya di Tongkang Pechah,” katanya.-KOSMO! ONLINE


Wanita mangsa buli turun berat badan daripada 115 kepada 63 kilogram
Oleh KOSMO!

29 Mac 2023, 7:30 pm
JAKARTA – Seorang wanita menjadi perhatian di media sosial Indonesia selepas berjaya menurunkan berat badan daripada 115 kilogram (kg) kepada 63 kg, lapor portal berita Wolipop hari ini.
Mia Risalinda berkongsi perjalanan dia menurunkan berat badannya dalam akaun TinTok @mionggggg10.
“Niat untuk turunkan berat badan 30 kg, biar bekas kekasih menyesal. Daripada 115 kg (dahulu), sekarang menjadi 63 kg,” demikian kapsyen video tersebut.
Menurut Mia. dia melakukan pelbagai rutin secara berterusan untuk menurunkan berat badan. Bermula selepas bangun tidur, dia akan minum satu liter air masak.
Pada pukul 9 pagi, dia akan bersarapan dengan susu, pisang dan oatmeal yang dicampur dengan buah atau chia seed.
Menurut Mia, pengalaman paling menyedihkan adalah apabila dia sukar mendapat kawan semasa di sekolah.

“Ketika sekolah, buli dan dan kata-kata makian menjadi ‘makanan’ saya setiap hari. Namun, saya menerimanya walaupun kadang-kadang berasa penat. Cuma daripada pengalaman itu, saya enggan terus berada dalam keadaan seperti ini demi kesihatan,” kata Mia.
Mita mula menjalani hidup sihat dengan bersenam selain mengurangkan makanan berlebihan gula, minyak dan tepung.
Kisah Mia mendapat perhatian netizen di ruangan komen.
“Terus nampak macam orang lain, auranya dapat dilihat, Masya-Allah,” komen seorang netizen.  -AGENSI


65 jam tanpa henti, Hoorrey x Fest Raya himpun 100 selebriti
Oleh HANISAH SELAMAT

29 Mac 2023, 6:48 pm
KUALA LUMPUR – Menghimpunkan seramai 100 selebriti tanah air, Hoorrey X Fest Raya yang berlangsung di Pusat Dagangan Dunia Kuala Lumpur (WTCKL) bermula 19 hingga 21 April depan mencatat sejarah tersendiri.
Ketua Pegawai Eksekutif Asia Global Entertainment (International) Sdn. Bhd., Datuk Mohammad Alif Hakim berkata, penganjuran festival besar-besaran itu memberikan pengunjung pengalaman membeli-belah dalam tempoh 65 jam tanpa henti.
Antara artis yang membuka gerai jualan ialah Izzue Islam, Lann A To Z, Ayie Floor 88, Amer Forteen, Elyana, Aidil Aziz, Risteena, Rina Eva, Anne Abdullah, Farah Wahida, Cat Farish, Ayu Damit, Soffi Jikan, Rahmat Mega, Wan Scoin, Jaafar Onn dan Sasha Aziz.
“Matlamat kami menerusi Hoorrey X Fest Raya ini adalah memberi peluang kepada rakan artis tempatan termasuk mana-mana peniaga lain untuk sama-sama berniaga di tapak yang disediakan.
“Saban tahun pada bulan Ramadan, banyak festival seumpamanya dianjurkan namun kami percaya acara ini mampu menarik ramai pengunjung dengan memberi pilihan mendapatkan pelbagai barangan keperluan Aidilfitri di bawah satu bumbung.
“Sebab itu, kami berikan pengalaman membeli-belah selama 65 jam tanpa henti buat pengunjung terutama yang mahu mencari keperluan hari raya pada saat-saat akhir,” katanya.

Ulas Mohammad Alif, pihaknya tidak berhasrat untuk bersaing dengan mana-mana pihak yang mungkin sebelum ini pernah menganjurkan festival seumpamanya.
“Tiada istilah mahu bersaing, sebaliknya kami cuma mahu memberi peluang kepada usahawan termasuk artis dan personaliti popular dengan agresif selama tiga hari.
“Saya melihat festival ini sebagai satu peluang dan platform untuk semua orang sama ada peniaga mahupun pelanggan merasai suasana bazar yang dilengkapi pelbagai kemudahan.
Pada masa sama, Mohammad Alif meluahkan rasa teruja apabila sepanjang tempoh festival nanti turut diselitkan Infaq Ramadan Hoorrey iaitu jamuan berbuka puasa, moreh, sumbangan kelengkapan dan duit raya serta program sahur beramai-ramai di WTCKL.
“Inilah acara yang ditunggu-tunggu kerana belum ada lagi program bersahur beramai-ramai diadakan di tapak festival yang memberikan pengalaman tersendiri.
“Program sebegini juga antara sasaran kami untuk tersenarai dalam Malaysia Book of Records (MBOR) bersama sokongan pihak lain termasuk syarikat korporat, NGO serta orang perseorangan yang ingin menyumbang,” katanya.
Hoorrey X Fest Raya yang menawarkan harga sewaan gerai serendah RM1,500 turut mendapat kerjasama Kelab Usahawan Selebriti Malaysia (KUSM) serta Artist Corner. – KOSMO! ONLINE


Tiga penganggur dicekup, kantoi cuba curi rim kereta
Oleh CHERINE JON

29 Mac 2023, 6:52 pm
PADAWAN – Tiga penganggur dicekup selepas kantoi ketika cuba mencuri rim sebuah kereta di M10, Batu 10 di sini.
Ketua Polis Daerah Padawan Superintenden Abang Zainal Abidin Abang Ahmad berkata kegiatan ketiga-tiga suspek itu disedari oleh pemilik kereta terbabit kira-kira pukul 9.30 pagi semalam.
Katanya semasa pemilik kereta itu menuju ke arah keretanya, dia melihat dua daripada suspek sedang membuka rim keretanya.
“Pengadu telah menegur kedua-dua suspek kenapa membuka rim kereta itu dan suspek cuba berdalih dengan mengatakan mahu menukar tayar kereta yang pancit.
“Namun setelah pengadu memberitahu itu adalah kereta miliknya, kedua-dua lelaki itu terus melarikan diri dengan menaiki sebuah kereta yang dipandu seorang lagi suspek yang berada di dalam kereta berkenaan,” katanya dalam kenyataan, hari ini.
Ekoran itu, katanya pemilik kereta berkenaan yang merupakan lelaki berusia 39 tahun tampil membuat laporan polis.

Abang Zainal berkata hasil semakan televisyen litar tertutup (CCTV) dan risikan, pasukan dari Jabatan Siasatan Jenayah Ibu Pejabat Polis Daerah Padawan telah berjaya mengesan dan menangkap ketiga-tiga suspek berusia antara 32 hingga 36 tahun kira-kira pukul 5.15 petang hari sama.
Beliau berkata sebuah kenderaan jenis Chevrolet yang digunakan suspek turut dirampas dan hasil disoal siasat mendapati, ketiga-tiga suspek turut mengaku terlibat dalam kes berkenaan.-KOSMO! ONLINE


Bazar Ramadan, Aidilfitri di Perlis terjejas akibat ribut
Oleh NORLIDA AKMAR IDROS

29 Mac 2023, 6:05 pm
KANGAR – Beberapa lokasi di negeri ini termasuk bazar Ramadan dan Aidilfitri terjejas akibat dibadai ribut kira-kira pukul 5 petang tadi.
Kejadian mengakibatkan kerosakan khemah niaga di Bazar Ramadan Taman Sena Indah dan tapak jualan Aidilfitri di Kangar Jaya.
Selain itu, berlaku kejadian pokok tumbang menimpa kenderaan serta bumbung rumah dan kedai makan termasuk di Bohor Temak diterbangkan angin kencang.
Terdapat juga gerai berbumbungkan zink yang diterbangkan ke atas bumbung Pasar Borong Kangar. – KOSMO! ONLINE


Polis siasat anggota terima duit dari orang awam
Oleh MUHAMMAD NAJIEB AHMAD FUAD

29 Mac 2023, 6:08 pm
PETALING JAYA – Polis akan menyiasat satu video tular melibatkan anggota menerima duit daripada orang awam dalam kejadian berlaku di Sandakan, Sabah.
Ketua Polis Daerah Sandakan, Asisten Komisioner Abdul Fuad Abdul Malek, mengesahkan pihaknya telah menerima maklumat berhubung video berkenaan.
Katanya, siasatan akan dijalankan oleh Bahagian Integriti dan Pematuhan Standard IPD Sandakan bagi mengenal pasti sekiranya terdapat salah laku oleh anggota berkenaan.
“Sekiranya ada bukti, pihak polis tidak teragak-agak akan mengambil tindakan tegas kepada anggota terlibat dan pihak pemberi,” katanya dalam kenyataan akhbar di sini hari ini.
Abdul Fuad meminta agar mana-mana pihak yang mempunyai maklumat berkaitan kejadian diminta untuk menghubungi Ketua Bahagian Integriti dan Pematuhan Standard IPD Sandakan, ASP Mohammed Noor Zaid Zainuddin di talian 013-3811239. – KOSMO! ONLINE


KBS teliti cadangan MOM bina bangunan baharu
Oleh MUHAMMAD RIDUAN MOHD HANAFIAH

29 Mac 2023, 6:11 pm
KEMENTERIAN Belia dan Sukan (KBS) bersedia merealisasikan impian Majlis Olimpik Malaysia (MOM) untuk memiliki bangunan baharu serba canggih bertemakan mesra alam dan teknologi hijau di Bandar Sukan Kuala Lumpur di Bukit Jalil.
Menterinya, Hannah Yeoh berkata, pihaknya akan membawa perancangan tersebut ke peringkat kabinet sebelum diputuskan ke peringkat selanjutnya sebelum mendapat lampu hijau untuk dibangunkan.
Menurutnya, Wisma MOM yang sekarang ini terletak di Jalan Hang Jebat, Kuala Lumpur sudah dilihat tidak lagi sesuai untuk memandangkan kawasan tersebut dikelilingi sekolah dan bangunan komersial.
Pembinaan wisma baharu ini tidak akan membebankan dana KBS, sebaliknya MOM akan bekerjasama dengan syarikat pemaju untuk melaksanakan pertukaran aset (land swap) antara tanah dimiliki MOM dengan tanah milik kerajaan di Bukit Jalil.
“Sekarang kita perlu lihat dahulu tanah projek (lokasi baharu di Bukit Jalil), selepas itu model dan diikuti dengan dana. Bagaimanapun, ia perlu kelulusan kabinet dan saya akan mengangkat kertas (cadangan) ke kabinet.
“Saya perlu maklum balas ini untuk melihat kepada fasiliti, sebarang kekangan apabila ditanya nanti sedang untuk difahami. Lagi pun di sini juga mempunyai galeri yang sebenarnya boleh diakses oleh orang awam, cuma lokasinya di sini sangat kecil,” katanya di sidang media sempena mengadakan lawatan ke Wisma MOM hari ini.

Sementara itu, Norza mengakui bahawa mereka mahu mengikut jejak langkah Jawatankuasa Olimpik Antarabangsa (IOC) di Lausanne, Switzerland yang sudah mempunyai bangunan baharu.
“Saya beranggapan bangunan MOM baharu di Bukit Jalil nanti akan menjadi satu monumen, satu kemegahan warga sukan negara kita. Ia juga untuk memodenkan persatuan sukan yang mempunyai pejabat di MOM dengan menyediakan pelbagai fasiliti asas (pejabat, bilik mesyuarat, bilik pentadbiran, muzium, pusat penyelidikan olimpik),” ujarnya.
Nilai tanah di Wisma MOM sekarang dianggarkan bernilai RM100 juta (2020) dengan berkeluasan 1.6 ekar dan menempatkan 14 persatuan sukan kebangsaan, tiga persatuan negeri serta Persatuan Penulis-Penulis sukan, Persatuan Olimpian Malaysia serta Persatuan Lumba Jalan Kaki.
Tanah bangunan ini yang berkeluasan 1.6 ekar mempunyai tempoh pajakan daripada pihak kerajaan selama 99 tahun sejak 1978 dan akan tamat pada 10 Ogos 2077.


Pelajar tahfiz ditemui lemas di Tasik Puteri
Oleh NIK NUR IZZATUL HAZWANI NIK ADNAN

29 Mac 2023, 5:08 pm
DUNGUN – Seorang remaja lelaki lemas ketika cuba menyelamatkan rakannya dalam kejadian di Air Terjun Tasik Puteri, Bukit Besi di sini hari ini.
Mayat mangsa, Almas Khan Alam Shah, 16, yang merupakan pelajar tahfiz Darul Ulum Asy-Syariyyah, Seremban ditemui pasukan penyelamat pada pukul 9.20 pagi.
Ketua Polis Daerah Dungun, Superintendan Baharudin Abdullah berkata, mangsa yang merupakan warga Myanmar bersama tujuh lagi rakan yang menuntut di pusat tahfiz sama berkunjung ke kawasan rekreasi itu  untuk berkelah pukul 9 pagi
“Sewaktu mereka sedang leka mandi, rakan mangsa, Mohd. Naim Zainal Abidin yang berusia 17 tahun lemas. Mangsa cuba menyelamatkan rakannya dengan menolak remaja itu ke tempat yang selamat, tetapi dia pula dihanyutkan arus deras,” katanya ketika dihubungi Kosmo! di sini hari ini.
Baharudin berkata, rakan-rakannya cuba menyelamatkan mangsa, namun gagal sebelum memaklumkan kejadian itu kepada pihak berkuasa.
Tambah beliau, anggotanya yang tiba tidak lama kemudian menemui mayat Almas Khan pada kedalaman dua meter di dasar air terjun. Mayat mangsa dihantar ke Hospital Dungun.

“Seorang lagi mangsa (Mohd. Naim) yang nyaris lemas dibawa ke Klinik Kesihatan Bukit Besi di sini untuk mendapatkan rawatan dan keadaannya stabil,” katanya. – KOSMO! ONLINE


Anwar harap mesej Ramadan dizahir, dihayati
Oleh MARLIA ZAKARIA

29 Mac 2023, 5:42 pm
PETALING JAYA – Perdana Menteri, Datuk Seri Anwar Ibrahim berharap supaya perkongsian mesej Ramadan dalam program seperti Ihya Ramadan, hari ini di Putrajaya, dizahirkan melalui penghayatan displin, amanah dan tatakelola yang baik.
Beliau yang juga Menteri Kewangan menerusi Facebook berkata, ia sekali gus dapat diterjemah kepada perubahan signifikan dalam mengangkat imej umat Islam serta negara.
“Hari ini saya bersama warga Kementerian Kewangan dan Menteri Agama dapat mengikuti tazkirah zohor yang disampaikan Mufti Wilayah Persekutuan, Sahibus Samahah Datuk Dr. Luqman Abdullah.
“Dalam ucapan pembukaan, saya titipkan kembali mesej agar seluruh agensi kerajaan mengambil peluang dalam bulan Ramadan yang merupakan Madrasah Tarbiyah Ruhiyyah yang menggilap kekuatan dalaman kerohanian kita.
“Saya anjurkan untuk kita menelaah tulisan yang pernah saya jadikan sebagai risalah dakwah ketika menjadi aktivis pelajar dahulu iaitu artikel oleh Dr. Muhammad Hamidullah, seorang sarjana asal India yang berkhidmat di Central Cultural Islamic bertajuk “Why Fast?,” katanya.
Tulisannya menyatakan, ibadah puasa juga menjadi amalan agama-agama terdahulu namun dalam konteks penghayatan Ramadan ini adalah satu “perjalanan rohani (spiritual journey) yang penuh makna mendalam dan mengangkat martabat insan.

“Islam tertegak dengan asas ilmu yang kreatif dan kritis. Mendengar hujah, meneliti sumbernya dan menilai kandungannya.
“Selain tazkirah dengan tajuk yang membina, risalah terpilih boleh diedarkan untuk dihadamkan agar program mengimarahkan Ramadan ini serius dan benar-benar memberi kesan kepada kita semua. – KOSMO! ONLINE


Itu bukan akaun TikTok saya- Ayob Khan
Oleh NURUL IZZATI ZAINI

29 Mac 2023, 5:57 pm
PETALING JAYA – Pengarah Jabatan Siasatan Jenayah Narkotik (JSJN) Bukit Aman, Datuk Seri Ayob Khan Mydin Pitchay menafikan akaun yang mempunyai lebih 50,000 pengikut di TikTok adalah miliknya.
Akaun menggunakan nama @datukayub8 itu memuat naik pelbagai gambar dan video berkaitan Ayob Khan yang menyarung pakaian uniform.
Ayob Khan ketika dihubungi mengesahkan beliau telah membuat laporan polis di Ibu Pejabat Polis Daerah Dang Wangi pada pukul 4.40 petang tadi berhubung kewujudan akaun palsu tersebut.
“Akaun itu bukan milik saya dan tidak mempunyai sebarang kaitan dengan akaun TikTok tersebut. Laporan polis dibuat untuk tindakan lanjut,” katanya.
Sementara itu, JSJN di akaun Facebooknya mengingatkan agar orang ramai tidak terpedaya dengan akaun palsu tersebut. – KOSMO! ONLINE


Dua lelaki ‘rembat’ motosikal jemaah di masjid diberkas
Oleh AZIZAH SHAFIEI

29 Mac 2023, 5:03 pm
TEMERLOH – Dua lelaki yang tular dipercayai mencuri motosikal di Masjid Sultan Ahmad Shah Kerdau ketika jemaah sedang menunaikan solat malam semalam akhirnya ditahan polis.
Ketua Polis Daerah Temerloh, Asisten Komisioner Mohd. Azhar Mohd. Yusoff berkata, dua suspek berusia 19 dan 24 tahun ditahan polis bantuan di kawasan rumah pekerja ladang pada pukul 11.30 malam sama.
“Polis bantuan melihat suspek yang merupakan pekerja kontrak mengutip buah menunggang motosikal curi melalui pos pengawal untuk masuk ke dalam kawasan ladang berkenaan yang terletak 21 kilometer dari tempat kejadian.
“Polis bantuan membuat rondaan di kawasan ladang untuk mengesan suspek sebelum diserahkan kepada polis,” katanya di sini hari ini.
Berdasarkan rakaman video berdurasi satu minit 51 saat yang tular, ia memaparkan dua lelaki mencuri motosikal jemaah masjid yang diletakkan di kawasan tempat letak kereta.\\
Suspek ditahan reman bermula hari ini hingga 1 April untuk siasatan lanjut. Seorang daripada mereka mempunyai rekod jenayah kes dadah,” ujarnya. – KOSMO! ONLINE


Lelaki lamar teman wanita di tengah jalan raya sesak
Oleh KOSMO!

29 Mac 2023, 5:30 pm
BANGKOK – Seorang pegawai polis Thailand tular di media sosial selepas melamar teman wanitanya di tengah-tengah jalan raya yang sesak, lapor laman berita Thaiger semalam.
Video kejadian itu mendapat perhatian ramai selepas Piyawat Chaiyawet melamar teman wanitanya dua hari lalu.
Ketika kejadian, Piyawat kelihatan keluar dari keretanya semasa lampu isyarat merah. Sebelum keluar, dia meminta teman wanitanya itu merakamnya.
Wanita itu pada awalnya tidak memahami apa yang berlaku dan menyatakan kebimbangannya mengenai keselamatan Piyawat.
“Sekarang saya tahu kenapa anda bersikap pelik sepanjang hari!” katanya.
Piyawat kemudian berdiri di hadapan kereta sambil memegang helaian kertas yang tertera mesej kepada teman wanitanya.

“Sayang. Kita sudah lama bersama. Saya rasa sudah tiba masanya. Saya ingin menjaga awak selama-lamanya,” demikian menurut mesej tersebut.
Piyawat menoleh untuk memeriksa sama ada lampu isyarat sudah bertukar hijau. Dia kemudian mengeluarkan sebentuk cincin dan menunjukkan sehelai lagi kertas berbunyi : “Sudikah awak berkahwin dengan saya.”
Teman wanitanya di dalam kereta kemudian membalas isyarat tanda setuju sehingga membuatkan Piyawat tersenyum. – Agensi


Kampus UUM Sintok pula dilanda ribut
Oleh JAMLIAH ABDULLAH

29 Mac 2023, 5:36 pm
SINTOK – Kampus Universiti Utara Malaysia (UUM) di sini pula dilanda ribut pada petang ini dengan kejadian pokok tumbang menimpa kenderaan serta bumbung premis rosak.
Kejadian kira-kira pukul 3 petang itu turut mengakibatkan dinding kaca bangunan akademik UUM pecah selain berlaku kerosakan pada struktur beberapa premis lain.
Angin kencang dan hujan lebat dikatakan berlaku kira-kira 30 minit dan cuaca ketika ini sudah kembali cerah, namun insiden tidak melibatkan sebarang kecederaan kepada warga UUM.
Menurut Pegawai Pertahanan Awam Daerah Kubang Pasu, Kapten (PA) Mohd Adenin Suhaimi, anggotanya dikejarkan ke kawasan berkenaan sejurus menerima panggilan kecemasan daripada pihak universiti bagi melakukan kerja-kerja pembersihan.
“Ini adalah kejadian kedua di Kubang Pasu selepas 23 Mac lepas apabila ribut menyebabkan kerosakan pada khemah peniaga termasuk di bazar Ramadan,” katanya.
Dalam kejadian kira-kira pukul 3.30 petang semalam, lebih 50 khemah niaga di tapak Festival Mega Aidilfitri di Taman Serai Wangi, Padang Serai di Kulim runtuh dan diterbangkan angin akibat ribut.

Sehari sebelum itu, kejadian ribut melanda di daerah Yan dan Pokok Sena kira-kira pukul 5.30 petang dan mengakibatkan lebih 60 rumah rosak. – KOSMO! ONLINE